Ketidakpekaan merencat roman sajak

Pada rangkap pertama, Asyraff menerapkan unsur anafora yang bertujuan untuk menimbulkan ke- indahan dalam sajaknya, di sam- ping bertujuan sebagai penegas- an. Perhatikan rangkap pertama yang dinukilkan.

Aku bukan Yusuf;Yang punya wajah tampan,Aku bukan Musa;Yang punya mukjizat tongkat,Aku bukan Sulaiman;Yang punya kerajaan besar,Aku bukan Muhammad;Yang maksum dari segaladosa.

Penerapan unsur sebegini mampu menimbulkan suatu ben- tuk keindahan dalam pengkarya- an sajak. Namun, wajar dimaklumi bahawa unsur sedemikian harus dikawal secara berhemah dan bijaksana kerana tanpa pe- ngawalan, mampu merencatkan keindahan pengolahan sajak ber- kenaan. Sekiranya pengkarya memilih untuk tidak menerapkan unsur anafora, rangkap berkena- an mungkin akan ternukil sebegini;

Aku bukanlah Yusufmiliki ketampanan roman,bukan pula aku Musapunyai tongkat mukjizat,bukan juga aku Sulaimankuasai kerajaan besar,apatah lagi Muhammadmaksum segala dosa.

Secara keseluruhan, puisi ini dinukilkan dengan baik. Na- mun, Asyraff perlu memberi perhatian pada aspek pemilihan serta penggunaan diksi. Sekadar sebagai contoh, perkataan ‘punya’ (punyai), ‘dari’ (daripada) dan ‘matikanlah’ (kembalikanlah).

Sajak “Atma Ini Berbisik” tulisan Osman Zaini memerihal- kan beban tanggungjawab yang digalas golongan pendidik. Ketidakpastian, keazaman, serta te- kad, terangkum dalam empat rangkap yang ditulis. Sajak ini bersifat polos serta mudah difahami. Mesej yang disampaikan jelas, iaitu mendepani cabaran dalam ranah pendidikan demi melahirkan generasi masa ha- dapan yang berilmu pengetahuan agar mencapai kejayaan dalam kehidupan mereka.

Pembentukan teks dimulakan dengan nada ketidakpastian da- lam bentuk persoalan yang ke- mudiannya cuba dihuraikan lewat interteks dalam rangkap-rangkap selanjutnya. Namun, dari aspek kesatuan dan kepaduan serta pelarasan fokus, masih terkesan unsur ‘kecelaruan’ yang sedikit sebanyak menghadirkan unsur ‘gangguan’ terhadap kelancaran ‘penceritaan’ secara keseluruhannya.

Dalam konteks ini, kesinambu- ngan dari satu rangkap ke satu rangkap harus memperlihatkan urutan persoalan yang teratur atau selaras. Dalam erti kata lain, rangkap kedua semuluk-muluknya memperlihatkan pertautannya dengan rangkap sebelumnya (pertama). Dalam sajak ini, apabila tercetus persoalan-persoalan pada rangkap pertama, jawapannya setidak-tidaknya dirungkai- kan dalam rangkap seterusnya. Samalah situasinya seperti men- jawab soalan yang dikemukakan dalam peperiksaan. Harus berte- patan berdasarkan soalan yang diajukan. Tidak tepat seandainya soalan pertama dijawab pa- da ruangan yang disediakan un- tuk menjawab soalan kedua, ma- nakala soalan kedua pula dija- wab dalam ruangan jawapan soalan pertama. Sudah pasti kaedah jawapan yang sedemikian menyimpang daripada amalan kelaziman, di samping menimbulkan masalah bagi penilai.

Persoalan-persoalan yang di- hadirkan bukan bersifat ‘hiasan’ atau tatarias pengindahan sesebuah sajak semata-mata. Bukan juga bersifat ‘pancingan’ yang tiada ‘umpannya’. Pun bukan bertujuan untuk dijawab oleh khalayak pembaca. Hal sedemi- kian sering terbias daripada kanta pandang pengkarya. Hal yang nampak ‘kecil’, akan tetapi membawa impak yang besar dari segi penitipan pemikiran dalam

sajak secara keseluruhan. Dalam keterhadan ruang, kebijaksanaan membicarakan apa-apa subjek atau persoalan secara holistik bukannya perkara mudah. Keti- dakpekaan serta ketelitian mam-pu merencatkan roman sebuah sajak. Ibarat sebuah kisah yang terterap unsur klimaks, akan tetapi tiada penyelesaiannya.

Subjek yang melingkari dunia pendidikan amat luas cakupannya dan untuk tujuan pengungkapannya dalam karya seperti sajak, tidak semudah yang difikir- kan. Sisi-sisi pandang serta pen- dekatan berbeza perlu diterapkan agar tidak terlalu klise, di sam-ping menampilkan pembaharuan yang mampu menarik minat khalayak pembaca.

Dari segi pemilihan diksi, peng- karya perlu berhati-hati, agar maksud yang ingin disampaikan menepati hasrat asal serta tidak lari daripada mesej sebenarnya. Apatah lagi apabila menghadirkan sajak yang amat erat pertautannya dengan dunia keguruan yang sudah pastinya mengundang persepsi bahawa penguasaan bahasa adalah pada tahap yang amat baik.

Secara keseluruhannya, ketiga- tiga buah sajak yang tersiar me- miliki dan memenuhi ciri-ciri asas penulisan sajak. Namun demikian, pengkarya tidak harus berasa selesa kerana dalam dunia penulisan, proses penganjakan dari satu tahap ke satu tahap tiada jedanya. Proses yang berlanjutan dan berterusan sifatnya memerlukan penggalian ilmu, di samping penajaman mata pandang serta mata taakul tentang apa-apa yang terpampang di hadapan mata. Selain daripada itu, berusaha untuk melihat se- suatu dari laras pandangan yang berbeza agar penampilan karya yang dihasilkan memiliki keunik-an yang tersendiri.

Kepada ketiga-tiga pengkarya, iaitu Aileen Claire, Asyraff Jamin dan Osman Zaini, tahniah dan syabas. Teruslah berkarya. Per- tingkatkan usaha mencapai suatu tahap yang bukan sahaja membanggakan diri sendiri, akan tetapi, mampu dibanggakan oleh keseluruhan warga pengkarya.

See author's posts


Grand Seiko buka butik pertama di Singapura

TOKYO: Sebagai tindak balas kepada permintaan yang semakin meningkat dan sebagai sebahagian daripada pengembangan mereka yang berterusan di rantau Asia Pasifik, Seiko Watch Corporation dengan sukacitanya ingin mengumumkan bahawa butik pertama bagi jenama Grand Seiko mereka di Singapura telah dibuka di Shoppes di Marina Bay Sands pada 22 Februari dan diurus oleh anak syarikat mereka, Grand Seiko Asia Pasifik.

Butik Grand Seiko Singapura Marina Bay Sands:

Dengan kehadiran T.Y.T. Hiroshi Ishikawa, Duta Besar Istimewa dan Mutlak Jepun ke Singapura, Grand Seiko secara rasmi membuka pintu butik seluas 134 meter persegi itu dalam satu majlis besar-besaran. Sebagai tambahan kepada pemotongan reben tradisional, majlis itu diserikan dengan satu persembahan oleh sebuah kumpulan gendang “taiko” Jepun, “Kodo,” yang namanya secara fonetik dikongsi dengan Grand Seiko Kodo Constant-force Tourbillon yang memenangi anugerah.

Bahagian dalaman butik:

Acara pembukaan:

“Singapura adalah tempat kepada beberapa daripada penggemar jam tangan mewah yang paling berpengetahuan dan penuh bersemangat di dunia, dan kami gembira kerana kami kini boleh menyediakan kepada mereka dengan akses langsung kepada dunia Grand Seiko,” kata Akio Naito, Presiden bagi Seiko Watch Corporation. “Kami sangat bertuah kerana dapat memperoleh sebuah lokasi utama untuk kedai itu, dan kami berharap dapat mengalu-alukan pelanggan kami di Marina Bay Sands.”

Maklumat mengenai Grand Seiko

Grand Seiko telah diwujudkan pada tahun 1960 dengan satu matlamat untuk mencipta jam tangan terbaik yang mampu dihasilkan oleh syarikat itu. Setiap jam tangan adalah buatan tangan di Jepun oleh lelaki dan wanita yang mahir yang memastikan ketepatan, mudah baca dan ketahanan yang tinggi yang sinonim dengan Grand Seiko. Grand Seiko berakar umbi dengan mendalam di dalam warisan Jepun, dan falsafah jenama mereka, “The Nature of Time,” meraikan kerohanian masa Jepun yang diilhamkan oleh alam semula jadi dan dihidupkan oleh “takumi” (ahli pertukangan yang mahir). Pergerakan mekanikal, kuarza dan Spring Drive memberi kuasa kepada jam tangan itu di dalam koleksi Grand Seiko, yang merangkumi reka bentuk Heritage, Sport dan Elegance serta siri Evolution 9 yang baharu dan sangat berharga.

Maklumat mengenai Grand Seiko Asia Pasifik

Grand Seiko Asia Pasifik, yang ditubuhkan pada Oktober 2022, ialah syarikat ketiga yang dikhususkan secara eksklusif untuk pemasaran dan penjualan bagi Grand Seiko, berikutan penubuhan Grand Seiko Corporation Amerika dan Grand Seiko Europe S.A.S. Dengan beribu pejabat di Singapura, entiti baharu itu memainkan peranan penting di dalam memperluaskan kehadiran Grand Seiko di rantau Asia Pasifik.

2 Bayfront Ave, B2M – 235, The Shoppes di Marina Bay Sands, Singapura 018972

Dibuka setiap hari 11.00 pagi hingga 11.00 malam. https://www.grand-seiko.com/sg-en – Bernama

See author's posts


Pulih keyakinan ekonomi diberi keutamaan

KUALA LUMPUR: Memulihkan keyakinan ekonomi dan meningkatkan permintaan domestik perlu menjadi keutamaan kerajaan dalam Belanjawan 2022, kata Gabungan Dewan Perniagaan dan Perindustrian India (MAICCI).

Setiausaha Agung MAICCI Datuk A.T. Kumararajah berkata kerajaan perlu meningkatkan usaha dan membantu perusahaan mikro, kecil dan sederhana (PMKS) serta perniagaan besar supaya pemulihan ekonomi berada di landasan dan terus berkembang pada 2022.

“Ketika kita berusaha mencapai pertumbuhan ekonomi dalam persekitaran gangguan besar yang sedang kita hadapi ketika ini, kita harus mempunyai pelan yang mengkaji bidang baharu pertumbuhan perniagaan,” katanya dalam program Mid-day Update Bernama TV semalam.

Kumararajah berkata kerajaan harus memfokuskan untuk mengembalikan keyakinan pengguna terhadap industri seperti pelancongan dan runcit bagi memastikan ekonomi dapat berkembang seawal suku pertama tahun depan.

“Perlu untuk melihat apa yang telah berubah secara kekal dalam pendekatan pasca pandemik dan juga memberi tumpuan kepada peningkatan pendigitalan yang dapat membantu perniagaan kembali ke landasan untuk pertumbuhan mereka,” katanya.

– Bernama

See author's posts


Libatankan belia dalam industri pertanian

KUCHING: Penglibatan golongan belia dalam industri pengeluaran makanan utama adalah penting untuk menjadikan Sarawak sebagai pengeluar makanan utama di negara ini.

Sarawak mampu menjadi negeri pengeluar utama makanan utama jika golongan muda melibatkan diri dalam industri pertanian dengan mengadaptasi sistem Internet (IoT) yang telah diperkenalkan oleh pihak kerajaan.

Naib Presiden Pertubuhan Belia Kebangsaan Bersatu Sarawak (SABERKAS), Datuk Dr. Abdul Rahman Junaidi (gambar) berkata, potensi dan peluang dalam industri ini mampu menyumbang kepada pendapatan ekonomi Negara.

“Seperti sedia maklum, pertanian moden merupakan cabang baharu pertanian yang perlu diterokai dan diceburi oleh golongan belia, kerana ia diusahakan menggunakan teknologi terkini.

“Dengan adanya teknologi terkini semuanya berada di hujung jari, ini adalah kerana kerajaan telah memeperkenalkan sistem Internet of Thing (IoT) dalam industri pertanian untuk dimanfaatkan,” Katanya.

Menurut beliau, SABERKAS akan memberi tumpuan khusus bagi meningkatkan penglibatan belia di negeri ini dalam pertanian moden.

“Kita mempunyai ramai graduan pada masa kini yang masih memerlukan pekerjaan, mereka perlu mengubah cita rasa dan mencuba bidang yang jarang diterokai ini.

“Pertanian moden yang menggunakan Sistem IoT masih dapat mengeluarkan hasil yang tinggi dan lebih berkualiti berbanding secara konvensional.” Ujarnya.

Beliau turut menyarankan agar golongan usahawan tani perlu memberanikan diri untuk beralih kepada pertanian ketepatan dan melakukan transformasi dengan melibatkan diri dalam pertanian moden.

“Ini adalah kerana kaedah pertanian ketepatan mampu menjana hasil pertanian yang tinggi di samping menjamin pengurusan kos yang lebih cekap dan berkesan.

“Kawasan kita mempunyai ramai petani namun masih mengusahakannya secara konvensional dan kita mahu mereka bersama-sama terlibat sama dalam mengusahakan pertanian moden.”

Beliau yang ditemui pemberita selepas melawat Taman Kekal Pengeluaran Makanan (TKPM) Rampangi di sini semalam berkata, Sarawak beruntung kerana Ketua Menteri turut memberi penekanan kepada pertanian moden.

“Kita perlu merebut peluang yang disediakan oleh kerajaan negeri kerana pertanian juga mampu menjana pendapatan tinggi jika diusahakan dengan betul,” jelasnya.

Turut hadir, ahli-ahli SABERKAS dan Parti Pesaka Bumiputera Bersatu (PBB) cawangan Pantai Damai.

Oleh Jeakqleyn Yacho

See author's posts


Persatuan Melanau Kuching platform terbaik belia Melanau

KUCHING: Menerusi pelbagai aktiviti bakal diadakan Persatuan Melanau Kuching (PMK) tahun ini, ia dilihat sebagai platform terbaik dalam mengembangkan potensi belia Melanau di Sarawak.

Perkara itu dimaklumkan oleh Timbalan Menteri di Jabatan Premier Sarawak (Hal Ehwal Korporat dan Unit Komunikasi Awam Sarawak), Datuk Abdullah Saidol kepada media selepas merasmikan Majlis Iftar, Berbuka Puasa dan Solat Terawih di Wisma Melanau Kuching, malam Sabtu lalu.

Beliau berkata, usaha persatuan tersebut selari dengan agenda kerajaan dalam memberi fokus kepada warga belia terutama mahasiswa dan mahasiswi yang menuntut di Institusi Pengajian Tinggi (IPT) di Kuching.

“Justeru, Wisma Melanau akan dijadikan pusat mengumpul belia Melanau yang berada di Kuching dan berkongsi mengenai hala tuju kerajaan selain insiatif yang disediakan kerajaan dari segi keusahawanan dan sebagainya kepada mereka,” katanya.

Abdullah yang juga Ahli Dewan Undangan Negeri (ADUN) Semop menambah, beliau turut mengakui kebanyakan masyarakat Melanau di sekitar Kuching berasal dari kawasan pedalaman.

Disebabkan itu katanya, dengan adanya platform tersebut dapat berkongsi secara dua hala tentang pandangan, hasrat dan cita-cita belia berhubung perancangan yang sepatutnya dilakukan di kawasan mereka.

“Kerana secara amnya, peluang pekerjaan dan lain-lain sememangnya di bandar tetapi ada juga mereka ingin berjasa dan berbakti kepada kawasan pedalaman dan mereka juga ingin tahu apakah yang dirancang oleh kerajaan di kawasan tempat asal mereka.

“Meskipun kaum Melanau merupakan etnik minoriti di Sarawak, tetapi apa yang ingin kerajaan lakukan adalah supaya warga Melanau aktif, progresif serta menghasilkan generasi terpelajar di samping dapat berbakti kepada negeri dan negara amnya,” katanya.

Pada majlis itu, Abdullah telah menyumbang sebanyak RM10,000 kepada PMK yang diwakili oleh Setiausaha Politik kepada Premier Sarawak yang juga merangkap Presiden PMK, Fridah Osman bagi mempergiatkan aktiviti-aktiviti persatuan berkenaan.

Sementara itu, beliau turut menyempurnakan simbolik penyerahan bantuan daripada PMK kepada anak-anak yatim di Pusat Jagaan Nur Murni dan pemberian duit raya kepada mereka.

Oleh RYNNA SHA’ERRA & SYAMIMI HUSNA

See author's posts


Dr. Sim pertahankan Batu Kawah

KUCHING: Pengerusi Gabungan Parti Sarawak (GPS) Datuk Patinggi Abang Johari Tun Openg memberi bayangan awal Dato Sri Dr. Sim Kui Hian akan mempertahankan kawasannya pada Pilihan Raya Negeri ke-12 (PRN-12) akan datang.

Perkara itu didedahkan oleh Ketua Menteri Sarawak terbabit ketika ditanya pemberita adakah Dr. Sim yang juga Presiden Parti Rakyat Bersatu Sarawak (SUPP) akan dinamakan semula sebagai calon bagi kerusi Dewan Undangan Negeri (DUN) Batu Kawah nanti.

“Saya rasa berkemungkinan besar (Dr Sim akan mempertahankan kerusi berkenaan). Anda fikir adakah calon lain yang boleh berada di sini?… ,” katanya kepada pemberita selepas merasmikan Majlis Pelancaran Taman Riverbank Batu Kawah di sini, semalam.

Dalam perkembangan berkaitan, Abang Johari berkata pihaknya hanya akan mengumumkan senarai calon GPS apabila hampir tiba hari penamaan calon nanti.

Sehubungan itu katanya, tidak sesuai untuk beliau mendedahkan senarai calon ketika ini kerana Dewan Undangan Negeri (DUN) baharu sahaja dibubarkan.

Ketika ditanya sama ada adakah timbalan ketua menteri akan dilantik daripada masyarakat Cina sekiranya GPS menang nanti, Abang Johari berkata keputusan itu hanya akan dibuat setelah pelaksanaan PRN.

“Buat masa ini, diminta agar semua pihak jangan membuat sebarang spekulasi dahulu.  Apa yang saya katakan, ia terpulang kepada masyarakat Cina dan kita akan berbincang mengenainya setelah PRN nanti,” katanya.

Dalam perkembangan lain, Abang Johari menegaskan bahawa Kerajaan Sarawak akan melaksanakan pembangunan semula di DUN Bukit Assek di Sibu demi kesejahteraan penduduk di kawasan itu meskipun ia merupakan kawasan pembangkang.

Mengulas lanjut katanya, perancangan tersebut telah dirancang sejak dua tahun yang lalu bahkan kerajaan negeri turut telah mewujudkan Jawatankuasa Pembaharuan Bandar Sibu dan Lembaga Pembangunan Dan Lindungan Tanah untuk tujuan tersebut.

“Kita akan buat kajian semula di kawasan tersebut seperti pembangunan semula di kawasan bandar. Ini kerana kawasan itu merupakan kawasan ‘water lock’ dan banyak rumah usang selain tidak sesuai untuk kesihatan yang mengundang masalah seperti penyakit denggi.

“Proses pembangunan semula di setiap kawasan memerlukan sokongan rakyat selain juga akan melibatkan kerajaan serta agensi pelaksana seperti yang dilakukan di Darul Hana di Kuching. Ia melibatkan proses pemindahan rumah penduduk yang terjejas sebagai usaha kita untuk melaksanakan pembangunan semula di kawasan tersebut,” ujar beliau lagi.

Oleh SYAMIMI HUSNA

See author's posts


Agong sertai hari kedua Mesyuarat Majlis Raja-Raja

YANG di-Pertuan Agong Al-Sultan Abdullah Ri’ayatuddin Al-Mustafa Billah Shah (kanan) bersama Sultan Terengganu Sultan Mizan Zainal Abidin (kiri) serta Raja Perlis Tuanku Syed Sirajuddin Putra Jamalullail (tengah) berkenan berangkat menghadiri hari kedua Mesyuarat Majlis Raja-Raja ke-258 di Istana Negara semalam.• Foto BERNAMA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berangkat menghadiri hari kedua Mesyuarat Majlis Raja-Raja Ke-258 di Istana Negara.

Mesyuarat yang bermula Rabu lalu dipengerusikan Sultan Terengganu Sultan Mizan Zainal Abidin.

Mesyuarat kali ini berlangsung selepas kali terakhir diadakan pada 24 hingga 25 November 2021, yang dipengerusikan Sultan Kedah Al Aminul Karim Sultan Sallehuddin Sultan Badlishah.

Turut berangkat ke mesyuarat itu ialah Raja Perlis Tuanku Syed Sirajuddin Putra Jamalullail, Sultan Selangor Sultan Sharafuddin Idris Shah, Sultan Perak Sultan Nazrin Shah, Yang Dipertuan Besar Negeri Sembilan Tuanku Muhriz Almarhum Tuanku Munawir dan Sultan Kedah Al Aminul Karim Sultan Sallehuddin Sultan Badlishah.

Selain itu, turut berangkat Pemangku Raja Pahang Tengku Hassanal Ibrahim Alam Shah Al-Sultan Abdullah dan Tengku Mahkota Kelantan Tengku Dr Muhammad Faiz Petra Sultan Ismail Petra.

Mesyuarat itu turut dihadiri Yang Dipertua Negeri Pulau Pinang, Melaka, Sabah dan Sarawak.

Perdana Menteri Datuk Seri Ismail Sabri Yaakob turut hadir pada mesyuarat itu.

Pada mesyuarat itu, Raja-Raja Melayu diiringi Menteri Besar masing-masing, manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Premier. – Bernama

See author's posts


UAE berminat promosi Sarawak

KUCHING: Sebilangan penggiat pelancongan dalam Majlis Kerjasama Teluk (GCC) meliputi Emiriah Arab Bersatu (UAE), Arab Saudi, Qatar, Bahrain dan Oman mahu merangkumkan Sarawak dalam pakej pelancongan masing-masing, menurut Lembaga Pelancongan Sarawak (STB).

Pengarah Pemasaran, Mary Wan Mering berkata minat itu ditunjukkan menerusi sambutan menggalakkan daripada penggiat industri ini terhadap pakej pelancongan Sarawak yang dipromosikan oleh STB di Pavilion Malaysia pada Ekspo 2020 Dubai sejak 26 Disember 2021.

“Ramai yang mengatakan minat terhadap pakej berasaskan kembara dan alam semula jadi Sarawak kerana mereka amat berminat dengan hutan hujan Sarawak yang subur di taman-taman negara seperti Tapak Warisan Dunia UNESCO Taman Negara Mulu,” katanya dalam kenyataan pada Selasa.

Penyertaan STB dalam Minggu Ekopelancongan di ekspo tersebut bertujuan menembusi pasaran Timur Tengah, memanfaatkan populasi luas ekspatriat yang tinggal di UAE, kebanyakannya dari Eropah, Amerika dan negara-negara Asia.

Minggu Ekopelancongan yang ditonjolkan di Pavilion Malaysia telah dilancarkan Menteri Pelancongan, Seni dan Budaya, Dato Sri Nancy Shukri dengan reruai STB mempamerkan budaya, kembara, alam semula jadi, makanan dan festival Sarawak dengan tumpuan ke arah pelancongan bertanggungjawab dan kelestarian.

Sementara itu, Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah akan menghadiri ekspo itu dari 6 hingga 10 Januari 2022 untuk memperkukuh penyertaan Sarawak dalam kalangan penyertaan Malaysia di ekspo tersebut.

Ekspo 2020 Dubai, kali pertama diadakan di rantau Timur Tengah dan merupakan acara ketiga terbesar dunia dari segi kesan ekonomi dan budaya selepas temasya Olimpik dan Piala Dunia.

Acara itu berlangsung dari 1 Oktober 2021 hingga 31 Mac, 2022 dengan 192 negara mengambil bahagian, di samping menarik 25 juta pengunjung.

Pada mulanya ia dijadualkan berlangsung pada 2020 namun terpaksa ditangguhkan ekoran pandemik Covid-19, dan penganjur mengekalkan nama ‘Ekspo 2020 Dubai’ bagi tujuan pemasaran dan penjenamaan.

– Bernama

See author's posts


TRAGEDI BOT KARAM

KUCHING: Sarawak sekali lagi dikejutkan dengan insiden sebuah bot berserta lima pemancing dilaporkan tidak kembali ke jeti seperti yang dijadualkan setelah menuju ke perairan Karam Berumput sehingga ke Tukun Bass sekitar 9.3 batu nautika dari Santubong.

Pengarah Maritim Sarawak, Laksamana Pertama Maritim Zin Azman Md. Yunus berkata, pihaknya menerima aduan daripada pengadu pada 7.00 pagi, Ahad lalu.

Sejurus menerima laporan, Maritime Rescue Sub Center (MRSC) Kuching di bawah Agensi Penguatkuasaan Maritim Malaysia (APMM) terus mengaktifkan Operasi CARILAMAT dan menyalurkan maklumat kepada agensi berkaitan serta komuniti setempat berkenaan kejadian tersebut.

Katanya, maklumat awal daripada pengadu mengatakan bot pancing berkenaan keluar dari Jeti 98 Fishing Village pada 5.00 petang, 1 Oktober lalu dan tidak dapat dihubungi sebelum pengadu bertindak membuat laporan polis setelah khuatir keselamatan semua mangsa.

“Identiti semua mangsa dikenal pasti dan kelima-lima mereka merupakan lelaki warga tempatan iaitu Khamizan Saidi (tekong bot), Ng Ching Hui, Christoper Teo, Yap Tze Kang dan Leo Dy Lee Jiann Tarn,” katanya dalam kenyataan semalam.

Menurut Zin Azman, setakat 3.00 petang semalam, tiada sebarang petunjuk baharu ditemui tim penyelamat, hanya penemuan boya berwarna oren pada petang Ahad dengan jarak 34.5 batu nautika dari Muara Sungai Santubong dan disahkan pemilik bot.

Dalam pada itu, keadaan cuaca pada semalam sedikit berangin dengan kelajuan 20 hingga 30 kilometer (km) sejam dan laut berombak 1.0 hingga 1.5 meter.

MRSC Kuching telah mengkoordinasikan operasi CARILAMAT bersama-sama Polis Diraja Malaysia (PDRM), Pasukan Gerakan Udara (PGU) PDRM, Pasukan Polis Marin (PPM), Jabatan Bomba dan Penyelamat Malaysia (JBPM), Jabatan Perikanan Laut Sarawak (JPLS), Angkatan Pertahanan Awam Malaysia (APM) beserta enam bot pancing.

“Keluasan pencarian hari ini (semalam) merangkumi 101 batu nautika persegi  melibatkan aset Maritim Malaysia KM Cekal bagi pencarian di laut dan tiga aset Pasukan Gerakan Udara (PGU) PDRM Beachcraft King Air B300, Helicopter Ecureuil AS355N serta Pesawat Cessna Caravan C208 bagi pencarian melalui udara.

“Beberapa bot pancing komuniti maritim sekitar turut melakukan pencarian membabitkan seramai 90 anggota,” dedahnya.

Sementara itu, Maritim Malaysia turut menasihatkan komuniti maritim agar tidak turun ke laut buat masa sekarang memandangkan keadaan cuaca di laut kurang baik terutamanya ketika ini berlakunya peralihan Monsun Timur Laut bermula dari Oktober 2021 hingga Mac 2022.

Tambahnya, Maritim Malaysia sentiasa mengalu-alukan maklumat daripada seluruh Komuniti Maritim untuk melaporkan sebarang kecemasan di laut secara terus ke talian MERS 999 atau Pusat Operasi Maritim Malaysia Sarawak di talian 082-432544.

Oleh SYAMIMI HUSNA

See author's posts


Ratu Elizabeth II hadiri sambutan Jubli

HADIR… Ratu Britain Elizabeth II tiba untuk sambutan Jubli Platinum ‘A Gallop Through History’ di Royal Windsor Horse Show di Istana Windsor. • Foto AFP

WINDSOR: Ratu Elizabeth II yang tersenyum menghadiri sambutan Jubli Platinum di Windsor pada Ahad, beberapa hari selepas sakit dan usia tua memaksanya menarik diri daripada pembukaan parlimen UK buat kali pertama dalam hampir 60 tahun.

Ratu yang berusia 96 tahun itu menggunakan tongkat untuk menuju ke kotak diraja pada pameran itu, bertajuk “A Gallop Through History”, berhampiran rumahnya di Istana Windsor di barat London.

Penonton memberikan tepukan gemuruh kepada baginda di acara ekstravaganza ekuestrian yang disematkan bintang, diketuai oleh pelakon Hollywood Tom Cruise dan Helen Mirren.

Ratu pada Jumaat menghabiskan hampir sejam di Royal Windsor Horse Show di tempat yang sama, dalam penampilan awam yang semakin jarang berlaku.

Ratu minggu lalu tidak membuka parlimen, kali pertama dia terlepas acara itu sejak 1963.

Pegawai menyalahkan ketidakhadirannya atas “masalah mobiliti episod” — difahamkan sebagai kesukaran berjalan dan berdiri — yang membelenggunya sejak tahun lalu.

Menginap di hospital semalaman yang tidak dijadualkan pada Oktober lalu dan kelemahan telah menyaksikan dia menarik diri daripada penglibatan awam.

Kali terakhir baginda dilihat di khalayak ramai pada akhir Mac, di upacara peringatan Westminster Abbey untuk mendiang suaminya, Putera Philip.

Pada acara itu, baginda menggunakan tongkat dan memerlukan bantuan untuk sampai ke tempat duduknya.

Penampilannya yang semakin berkurangan, ditambah dengan serangan Covid awal tahun ini, telah mencetuskan kebimbangan terhadap kesihatannya dalam tahun ke-70nya yang memecahkan rekod di atas takhta.

Empat hari perayaan umum untuk Jubli Platinumnya dirancang pada awal Jun, termasuk perarakan tentera dan pertandingan ratu awam, serta berkelah dan konsert pop.

Anak lelaki sulungnya Putera Charles, 73, berdiri pada pembukaan parlimen negeri, sebagai tanda paling jelas bahawa pemerintahannya akan berakhir.-AFP

See author's posts


Cari dana bantu Pusat  Kuarantin Covid-19 Sri Aman

VALENTINE NGUMBANG

SIMANGGANG: Pertubuhan Meninggikan Akhlak atau Chee Chuan
Khor Simanggang telah bertindak menyumbang peralatan untuk membantu Pusat
Kuarantin dan Rawatan Covid-19 yang beroperasi di Bahagian Sri Aman.

Presidennya, Temenggung Kueh Aik Seng berkata, sumbangan
itu dibuat setelah pihak Jabatan Kesihatan memohon Chee Chuan Khor Simanggang
untuk mencari dana bagi menyediakan kemudahan asas di tiga pusat kuarantin yang
sedang beroperasi di bahagian ini.

“Tabung Kebajikan dan Pendidikan Ngu Hieng Wu dari
pertubuhan kami telah bertindak mengumpul sumbangan derma melebihi RM30,000
daripada Huong Suk Ing, keluarga Corina Chan dan beberapa individu lain yang
tidak mahu nama mereka didedahkan di sini.

“Derma ini kemudiannya digunakan bagi menyediakan
katil, alat pendingin hawa, meja, kanopi dan peralatan lain bagi kegunaan
pusat-pusat kuarantin tersebut termasuk yang terbaharu iaitu Asrama Pelatih
Jururawat berdekatan Poliklinik Sri Aman di sini,” kata beliau.

Kueh berkata demikian ketika ditemui media pada Majlis
Ringkas Penyerahan Peralatan bagi Pusat Kuarantin dan Rawatan Covid-19 di
Asrama Pelatih Jururawat berdekatan Poliklinik Sri Aman di sini Jumaat lepas.

Selain itu beliau juga turut memohon kepada semua
pertubuhan di Sri Aman agar mengikut jejak langkah pihaknya untuk membantu
Jawatankuasa Pengurusan Bencana Bahagian Sri Aman bagi mengekang penularan
pandemik Covid-19 di kawasan ini.

“Saya yakin bahawa akan ada lagi pertubuhan lain
yang bakal tampil membantu menyalur pelbagai jenis sumbangan kepada
Jawatankuasa Pengurusan Bencana Bahagian Sri Aman bagi mengekang penularan
pandemik berkenaan di sini kelak.

“Justeru terima kasih saya ucapkan kepada para ahli
Chee Chuan Khor Simanggang kerana sudi menderma demi membantu pengurusan Pusat
Kuarantin dan Rawatan Covid-19 di Bahagian Sri Aman ini,” kata beliau.

Terdahulu Kueh menerusi majlis berkenaan telah bertindak
menyampaikan peralatan berkenaan kepada Pegawai Kesihatan Bahagian Sri Aman, Dr
Euphrasia Bari sambil disaksikan oleh Menteri Muda Kesejahteraan Komuniti,
Datuk Francis Harden Hollis.

See author's posts


Pastikan bekalan air cukup menjelang 2025

KUCHING: Pelaksanaan Pelan Induk Bekalan Air Sarawak menjadi pasak utama dalam memastikan setiap isi rumah di Sarawak mendapat jangkauan bekalan air mencukupi menjelang 2025.

Menteri Utiliti, Dato Sri Dr. Stephen Rundi Utom berkata, kementeriaannya sedang bertungkus lumus menggalas tugas yang amat berat untuk memastikan pelan ini berjaya dan menepati masa.

“Kita mempunyai ‘anchor’ di beberapa zon seperti Lembaga Air Kuching untuk zon selatan, Lembaga Air Sibu di zon tengah dan zon LAKU di zon utara, dan termasuk Jabatan Bekalan Air Luar Bandar (JBALB).

“Kesemua ‘anchor’ ini berperanan penting dalam memantau dan menyelesaikan permasalahan dan kemelut air yang dihadapi di bawah bidang kuasa masing-masing.

“Kalau kita lihat di Limbang, JBALB berjaya menggandakan kapasiti bekalan air di kawasan terbabit dan ini adalah satu kejayaan yang sangat baik,” katanya.

Beliau berkata demikian ketika ditemui pemberit selepas menyempurnakan Majlis Pelancaran Hari Integriti dan Pelancaran Hari Air Sedunia Peringkat Negeri Sarawak di sebuah hotel terkemuka, di sini semalam.

Menurut beliau, setakat ini sebanyak 89 peratus daripada kawasan luar bandar telah berjaya menerima bekalan air bersih, manakala di kawasan bandar pula sudah menghampiri 99 peratus.

Tambahnya, ini adalah hasil di bawah alternatif SAWAS (Sistem Alternatif Air Sarawak) yang memfokuskan penyaluran bekalan air bersih untuk diminum kepada penduduk kawasan luar bandar sementara menunggu siapnya jalan penghubung ke kawasan terbabit.

“Setelah Kerajaan berjaya membina jalan penghubung nanti, kita akan membuat penyambungan paip saluran air di sepanjang jalan terbabit.

“Setakat ini kita sudah mempunyai perancangan yang tersusun, termasuk dengan membekalkan kemudahan lain seperti penggalak pam (pump booster) bagi memastikan tekanan air sentiasa mencukupi.

“Tambahan pula, Ketua Menteri Datuk Patinggi Abang Johari Tun Openg turut memberikan dukungan penuh termasuk peruntukan yang besar bagi merealisasikan usaha ini,” ujarnya lagi.

Dalam hal berkaitan, Rundi turut menegaskan bahawa kementeriannya turut menitikberatkan pemuliharaan sumber air bersih, khususnya melibatkan kawasan pesisir Sarawak.

“Kerajaan turut memberikan tumpuan khusus kepada kawasan pesisir kerana kawasan ini tidak mempunyai sumber air bersih yang mencukupi.

“Oleh sebab itu kita sedang melalukan perincian dan perancangan yang lebih baik agar kita boleh mengekalkan bekalan air bersih yang mencukupi di kawasan terbabit,” jelasnya lagi.

Oleh AKMAL ADIB YUSUP

See author's posts


Moratorium individu hilang pekerjaan dilanjut 3 bulan

KUALA LUMPUR: Perdana Menteri, Tan Sri Muhyiddin Yassin semalam mengumumkan lanjutan moratorium tiga bulan bagi individu yang kehilangan pekerjaan dan pendapatan berikutan impak daripada pandemik Covid-19 manakala yang selebihnya kerajaan akan melaksanakan pendekatan bersasar.

Bagi individu yang kehilangan pekerjaan pada tahun ini dan masih belum mendapat pekerjaan baharu, mereka akan menikmati moratorium lanjutan bersasar untuk tempoh tiga bulan, katanya.

Muhyiddin berkata, selepas tiga bulan, tempoh moratorium boleh dilanjutkan oleh bank-bank bergantung kepada situasi individu masing-masing.

“Keputusan ini dicapai selepas berbincang dengan Kementerian Kewangan dan Gabenor Bank Negara Malaysia,” katanya semasa pengumuman tersebut yang disiarkan di RTM, Bernama TV, TV3 and Astro Awani semalam.

Kadar pengangguran negara mencecah 5.3 peratus pada Mei yang melibatkan 826,100 orang.

Program Subsidi Upah kerajaan telah membantu melindungi 2.4 juta pekerjaan

Setakat  19 Jun, RM4.89 bilion telah diluluskan bagi 303,596 majikan untuk memanfaatkan kepada lebih 2.4 juta pekerja.

Kerajaan juga mengumumkan tempoh moratorium enam bulan dari April hingga September 2020, di bawah Pakej Rangsangan Ekonomi Rakyat PRIHATIN ketiganya untuk mengurangkan impak daripada pandemik itu.

Beliau berkata, setakat 20 Julai pinjaman tertangguh/pembayaran semula pembiayaan di bawah moratorium itu dianggarkan mencecah RM59 bilion, memanfaatkan kira-kira 7.7 juta rakyat Malaysia atau 93 peratus daripada peminjam individu.

Muhyiddin berkata, bagi individu yang masih bekerja tetapi gaji mereka terjejas atau berkurangan akibat Covid-19, bayaran ansuran bulanan akan dikurangkan selaras dengan kadar pengurangan gaji bergantung kepada jenis pinjaman.

“Contohnya, bagi pinjaman perumahan atau pinjaman peribadi, bayaran ansuran bulanan akan dikurangkan pada kadar yang sama dengan pengurangan gaji. Bantuan ini adalah untuk tempoh sekurang-kurangnya enam bulan dan lanjutan boleh diberikan tertakluk kepada keadaan gaji semasa individu berkenaan,” kata perdana menteri.

Di samping itu katanya, bank-bank telah memberikan komitmen untuk membantu semua peminjam individu atau PKS, baik peniaga, penjaja atau mereka yang bekerja sendiri yang turut terkesan akibat pandemik itu.

Menurutnya, bergantung kepada situasi peminjam, bantuan yang ditawarkan termasuk membayar faedah sahaja untuk suatu jangka masa yang ditetapkan; atau memanjangkan tempoh keseluruhan pinjaman bagi mengurangkan pembayaran balik bulanan; atau memberi pelepasan lain sehingga peminjam mencapai kedudukan kewangan yang lebih stabil.

Bagi pinjaman sewa beli pula, bank akan turut menawarkan pilihan penjadualan ansuran yang bersesuaian tertakluk kepada Akta Sewa Beli, contohnya memanjangkan tempoh bayaran balik pada kadar ansuran bulanan lebih rendah.

“Langkah-langkah ini dijangka memanfaatkan tiga juta individu dan PKS. Sekiranya lebih ramai memerlukan bantuan, institusi perbankan telah memberikan komitmen untuk mempertimbangkan bantuan yang sewajarnya.

“Justeru, peminjam yang layak boleh menghubungi bank masing-masing untuk membuat permohonan mulai 7 Ogos, 2020,” kata Muhyiddin. – Bernama

See author's posts


Guna teknologi Jepun perkembangkan aktiviti teknologi hijau

KUCHING: Sarawak akan menjadi pusat perkembangan aktiviti teknologi hijau dengan menggunakan teknologi dari Jepun.

Duta Besar Jepun Ke Malaysia, Tuan Yang Terutama Takahashi Katsuhiko berkata, ini memandangkan wilayah ini  paling aktif dalam aktiviti pembangunan teknologi hijau.

“Usaha pembangunan teknologi hijau ini akan memberi manfaat dari aspek keselamatan tenaga, makanan dan alam sekitar,” katanya  ketika melakukan kunjungan hormat ke atas Premier Sarawak Datuk Patinggi Tan Sri Abang Johari Tun Openg di Wisma Bapa Malaysia, hari ini.

Takahashi berkata, kunjungan hormat tersebut bertujuan untuk merakamkan penghargaan kepada kerajaan Sarawak atas sokongan yang diberikan sempena pembukaan ‘Chitoce Carbon Capture Central.’

“Projek ini tidak mungkin tercapai tanpa sokongan daripada Premier Sarawak,” katanya.

Beliau mengulas lanjut, sehingga kini terdapat 30 syarikat Jepun beroperasi di negeri ini termasuk Chitoce Carbon Capture Central yang merupakan sebuah projek kerjasama antara Jepun dengan Sarawak.

Dalam perkembangan lain jelasnya, kunjungan hormat itu turut membincangkan perkara berkaitan dengan gas asli cecair (LNG) di mana beliau berharap jalinan kerjasama ini diteruskan kerana Jepun merupakan antara negara yang mengimport LNG dari Sarawak.

Dalam pada itu, Takahashi berharap agar lawatan beliau kali ini juga dapat mengeratkan lagi hubungan kerjasama antara Jepun dengan Sarawak terutamanya dalam bidang perniagaan.

Oleh NUR AIN OTSMAN

See author's posts


52 pemilik perniagaan Singapura teroka peluang di Kuching

KUCHING: Pejabat Perdagangan dan Pelancongan Sarawak Singapura (STATOS) akan membawa 52 pemilik perniagaan Singapura ke Kuching untuk pertukaran perniagaan dan budaya yang unik.

STATOS dalam kenyataan hari ini memaklumkan program itu akan diadakan dari 20 hingga 24 Februari ini bertujuan mempromosikan peluang perniagaan di Sarawak dan meningkatkan persefahaman budaya antara Singapura dengan Sarawak.

Menurutnya, pemilik perniagaan terlibat terdiri daripada pelbagai latar belakang seperti industri makanan dan minuman (F&B), logistik dan pembungkusan.

Acara itu akan memberi peluang kepada peserta untuk meneroka perniagaan di Kuching, rangkaian dengan pemilik perniagaan lain dan mempelajari tentang landskap perniagaan di Sarawak, menurut STATOS.

“Kami telah merangka program yang menggabungkan aktiviti perniagaan dan kebudayaan untuk memberi peserta pengalaman menyeluruh mengenai Sarawak.

Pada masa sama, Ketua Pegawai Eksekutif STATOS Chew Chang Guan dalam kenyataan berkata, acara ini akan menjadi platform terbaik untuk pemilik perniagaan meneroka potensi untuk pelaburan dan perkongsian di Sarawak.

See author's posts


Berbudi kepada tanah lumayan hasilnya

BERBUDI kepada tanah tidak pernah merugikan, malah ia mendatang pulangan yang menguntungkan apabila dapat menuai hasil untuk kegunaan sendiri selain boleh menjualnya sebagai pendapatan sampingan.

Bagi Roslina Bujang, seorang suri rumah sepenuh masa, bercucuk tanam sudah menjadi minatnya dan bermula daripada menanam pokok bunga dia kini beralih kepada tanaman sayur-sayuran.

Roslina, 38, berkata, dia mula aktif menanam sayur sejak tahun lalu selepas mendapat benih cili padi daripada ibunya. Apabila melihat pokok itu semakin segar dan membesar, semangatnya menambah hasil tanaman semakin kuat.

“Saya suka melihat pokok membesar dengan sihat. Ia menaikkan semangat saya. Saya mula beli benih di kedai selain mendapatkan secara dalam talian.

“Sekarang ini, saya menanam sayur-sayuran dan tumbuhan yang boleh digunakan untuk memasak. Saya juga memilih pokok buah renek yang cepat mengeluarkan hasil.

“Kini saya tidak lagi perlu membeli seikat daun sup yang juga dipanggil saderi semata-mata untuk memasak sup ayam. Saya hanya perlu ke kebun di laman untuk memetik tiga atau empat batang pokok saderi dan ia sudah memadai. Ia membantu menjimatkan masa dan wang ringgit,” katanya.

Berasal dari Miri, beliau berkata, kepuasan yang tidak dapat digambarkan apabila melihat suaminya dapat memetik buah hasil tanaman sendiri.

Antara pokok buah-buahan yang terdapat di kebun sayurnya adalah cili, terung asam, sawi, kangkung, kubis, daun kunyit dan tomato.

“Bercucuk tanam memberi saya ketenangan. Biarpun penat tapi apabila saya berada di kebun ia memberi saya ketenangan. Malah, suami juga suka membantu saya menjaga kebun pada hujung minggu.

“Syuku, aktiviti berkebun ini dapat mengeratkan hubungan kami sekeluarga. Kami melakukan semua kerja di kebun ini bersama-sama,” katanya.

Katanya, tiada istilah tangan sejuk atau tangan panas kerana apa yang penting adalah menggunakan medium yang sesuai, benih berkualiti dan penjagaan yang konsisten.

Di sinilah pentingnya untuk mempelajari teknik-teknik penanaman, pembajaan dan penjagaan dengan betul melalui Youtube.

Dari Youtube, dia belajar cara penjagaan pokok, cara pembajaan yang betul bahkan ada rakan di alam maya turut memberi maklumat di mana boleh mendapatkan benih dan baja berkualiti.

“Semua orang berpeluang mendapatkan hasil tanaman yang memuaskan. Anda hanya perlu rajin menjaga, bukan sekadar tanam kemudian tinggalkan tanaman tanpa dijaga dengan betul.

“Kalau anda buat begitu memanglah tanaman tidak menjadi. Sama seperti kita, tanaman pun perlukan makanan dan belaian. Begitu juga tumbuhan. Pelbagai sumber nutrien diperlukan tumbuhan dan perlu mengimbanginya. Jangan hanya bergantung pada satu jenis nutrien saja,” katanya.

Oleh Jeakqleyn Yacho

See author's posts


Mesyuarat panel penempatan kanak-kanak ditubuhkan tangani kes penderaan

KUALA LUMPUR: Kementerian Pembangunan Wanita, Keluarga dan Masyarakat (KPWKM) menubuhkan Mesyuarat Panel Penempatan Kanak-kanak kepada Orang Yang Layak dan Sesuai di peringkat Jabatan Kebajikan Masyarakat (JKM) Negeri dalam usaha untuk menangani kes penderaan terhadap golongan itu.

Menterinya, Datuk Seri Nancy Shukri berkata, mesyuarat panel itu yang dipengerusikan Pengarah Kebajikan Masyarakat Negeri, akan turut melibatkan keahlian Pejabat Kebajikan Masyarakat Daerah dan pelindung bagi kes pemeliharaan dan perlindungan kanak-kanak yang ditempatkan dalam jagaan orang yang bukan ibu atau bapa kanak-kanak itu.

Beliau berkata, KPWKM memandang serius terhadap sebarang kes penderaan ke atas kanak-kanak dan dengan kerjasama agensi di bawahnya, pelbagai inisiatif telah dilaksanakan daripada pelbagai aspek termasuk pelaksanaan dasar dan perundangan, penyampaian perkhidmatan dan khidmat sokongan.

“Antara langkah-langkah segera yang turut dilaksanakan KPWKM adalah mewujudkan Garis Panduan Pengurusan Penempatan Kanak-Kanak kepada Ibu Bapa dan Orang Yang Layak dan Sesuai (OYLS).

“Melalui Garis Panduan ini, pegawai pelindung JKM mempunyai rujukan dan panduan secara terperinci dalam proses membuat syor pihak yang layak menjadi OYLS, sebelum diputuskan oleh mahkamah,” katanya pada sesi soal jawab di Dewan Rakyat, hari ini.

Beliau berkata demikian sebagai menjawab soalan Datuk Seri Doris Sophia Brodi (GPS-Sri Aman) yang ingin tahu langkah segera KPWKM dalam menangani masalah penderaan dan sosial membabitkan kanak-kanak.

Dalam hal itu, Nancy berkata, beberapa tindakan penguatkuasaan juga telah dilaksanakan terhadap pusat jagaan kanak-kanak yang ditubuhkan di bawah Akta Pusat Jagaan 1993 bagi memastikan kebajikan, kesejahteraan dan keselamatan penghuni di pusat jagaan berkenaan terjamin.

“Antara yang telah dilaksanakan oleh JKM dalam memastikan pusat-pusat jagaan ini beroperasi mengikut peraturan yang ditetapkan adalah seperti melaksanakan lak atau sita, pendakwaan dan kompaun.

“Pada masa sama, Task Force Pemutihan dan Tindakan Penguatkuasaan ke atas pusat jagaan yang tidak berdaftar turut ditubuhkan,” katanya. – Bernama

See author's posts


11 perisik terbunuh dalam serangan pemberontak

SAMANGAN: Sekurang-kurangnya 11 anggota agensi perisikan Afghanistan maut pada Isnin dalam serangan yang dilancarkan pemberontak Taliban di Aybak, ibu kota wilayah Samangan.Jurucakap Gabenor Samangan, Sediq Azizi berkata, serangan terhadap sebuah pusat perisikan itu bermula dengan pengeboman bunuh diri, turut mencederakan 63 orang awam.“Seorang pengebom bunuh diri menyerang kawasan itu, diikuti dua pemberontak yang melepaskan tembakan dan kedua-duanya terbunuh dalam pertempuran.“Letupan pengeboman awal dapat didengar sejauh beberapa kilometer, turut merosakkan beberapa bangunan berdekatan,” katanya pada Isnin.Sediq berkata, Taliban mengaku bertanggungjawab atas serangan tersebut.Katanya, pemberontak menyasarkan pasukan keselamatan meskipun telah menandatangani perjanjian damai dengan Amerika Syarikat pada Februari lalu.-AFP

See author's posts


SABA tarik nafas lega

PRESIDEN Persatuan Tinju Negeri Sarawak (SABA), Dato Rahman Lariwoo lega dengan keputusan kerajaan membenarkan pelaksanaan acara sukan secara bersentuhan bermula 15 Julai ini.

Menurut Dato Rahman, pihaknya nyata gembira dengan keputusan tersebut malah melihat ia satu perkembangan yang baik.

“Cukup lega apabila pihak kerajaan mengumumkan perkara itu dua hari lepas. Sekali gus, membolehkan persiapan pasukan tinju dilaksanakan dengan lebih komprehensih,” ujar beliau ketika ditemui semalam.

Beliau memberitahu, keputusan yang membolehkan latihan secara bersentuhan dilaksanakan itu juga berpeluang meningkatkan prestasi para petinju.

Katanya, jika sebelum ini para petinju sedia ada berlatih dengan skala yang terhad akan tetapi selepas ini mereka boleh ‘sparring’ sesama sendiri.

“Saya percaya selepas ini ada aksi sesama sendiri antara petinju terbabit kerana melalui pendekatan sedemikian akan dapat meningkatkan pretasi sama mereka,” tambah beliau lagi.

Skuad tinju Sukma Sarawak menyenaraikan sembilan petinju terbaik untuk menghadapi temasya Sukan Malaysia (SUKMA) XX Johor 2020.

Barisan petinju terbabit ialah Dealoniel Mcdelon Bong (60kg) yang juga penyumbang pingat emas Sukma Perak 2018.

Selain dua pemenang pingat gangsa temasya yang sama, Christyuden Ripoh (69kg) dan Wilson Berayin Sumbang (56kg).

Berbanding enam lagi petinju, Jackson Chambai Ikeh (49kg), Muhammad Syawal Mohammad Isham (52kg), Mohd. Jamani Abdullah (64kg), Abdul Hakim Abdullah (75kg), Rais Arsyad Sulam (81kg) dan Hellary Hendry (91kg).

Oleh Faizal Bujang

See author's posts


MyHSR Corp lancar tender lantik perunding

KUALA LUMPUR: MyHSR Corporation Sdn Bhd (MyHSR Corp) melancarkan dua tender untuk mendapatkan perkhidmatan perunding bagi membantu pengemukaan kawal selia kepada pihak berkuasa relevan berkaitan dengan projek Kereta Api Berkelajuan Tinggi Kuala Lumpur-Singapura (HSR KL-SG).

Ini selaras dengan langkah kerajaan untuk menyambung semula perbincangan mengenai projek itu, seperti yang diumumkan pada Mei tahun ini.

Tender tersebut adalah bagi pelantikan Perunding Tanah Bahagian 4 (S.4) dan Perunding Penilaian Impak Alam Sekitar, Sosial dan Warisan bagi projek HSR KL-SG.

“Hasil rumusan daripada kedua-dua perunding itu akan membentuk sebahagian daripada proses kawal selia seperti yang ditetapkan oleh Akta Pengangkutan Awam Darat 2010 (Akta 715).

“Buku kecil Pelan Pengambilalihan Tanah S.4 (Akta 486) serta Penilaian Impak Alam sekitar akan dipamerkan kepada orang ramai semasa proses Pemeriksaan Awam bagi Skim Kereta Api yang dirancang awal tahun depan,” kata syarikat itu dalam satu kenyataan hari ini.

Ketua Pegawai Eksekutif MyHSR Corp, Datuk Mohd Nur Ismal Mohamed Kamal berkata, syarikat itu menggalakkan firma tempatan dengan pengalaman relevan untuk menyertai tender tersebut bagi menyumbang kepakaran mereka dan membantu aktiviti pengambilalihan tanah serta penilaian alam sekitar, sosial dan warisan.

“Aktiviti ini merupakan komponen pendahuluan yang kritikal bagi projek itu dan mempunyai impak ketara kepada keseluruhan penyediaan projek HSR KL-SG,” katanya.

“Pewartaan S.4 kelebaran koridor 500 meter itu akan memudahkan kerja tambahan bagi projek tersebut seperti penyiasatan tanah dan pemetaan utiliti, yang akan membolehkan penyempurnaan lebih lanjut penjajaran HSR sebelum pengambilalihan tanah.

“Sementara itu, penilaian alam sekitar, sosial dan warisan yang dirancang, akan mengenal pasti potensi reseptor sensitif sepanjang koridor projek dan langkah-langkah mitigasi akan dicadangkan bagi meminimumkan impak alam sekitar, sosial dan warisan,” katanya.

MyHSR Corp yang merupakan syarikat milik penuh Menteri Kewangan (Diperbadankan) diperbadankan pada 2015 di bawah penyeliaan Unit Perancangan Ekonomi di Jabatan Perdana Menteri.

Bagi maklumat lanjut, syarikat yang berminat boleh melayari laman web MyHSR Corp di http://www.myhsr.com.my/tenders/kl-sg-hsr-project.-Bernama

See author's posts


KIK JTS Sarawak hasilkan 152 projek berkualiti

LAWAS: Inovasi cetusan idea Kumpulan Inovatif dan Kreatif (KIK) JTS Sarawak telah menghasilkan lebih 152 projek berkualiti memfokuskan 4 komponen utama tenaga manusia, proses dan prosedur kerja, kerangka perundangan dan teknologi.

Pengarah Jabatan Tanah dan Survei (JTS) Sarawak Abdullah Julaihi memberitahu pada Hari Inovasi dan Integriti Tanah dan Survei (HIITS) kali ini, sebanyak 13 pasukan JTS mempersembahkan projek mereka masing-masing.

“Seperti tahun 2019 yang lepas, beberapa projek tahun ini juga melibatkan kolaborasi bersama agensi-agensi lain,” katanya pada Majlis HIITS peringkat negeri Sarawak di Lawas semalam.

Kriteria kepada pemilihan tajuk projek didasarkan daripada maklum balas awam. Perancangan dan penilaiannya pulamengambil kira relevansi projek kepada tugas utama.

Laporan audit pula dijadikan rujukan di dalam menggariskan ‘modus operandi’ sesuatu projek.

Semuanya ini bertujuan untuk mencabar transformasi minda pegawai, agar dapat menjamin perkhidmatan yang efisien dan efektif.

Metamorforsis selama 12 tahun HIITS telah berjaya menonjolkan projek-projek berimpak tinggi bertaraf dunia, antara lainnya One Day Registration pendaftaran suratcara tanah dalam satu hari tanpa gagal sejak 2009.

Kejayaan ini telah melonjakkan kedudukan Malaysia dipersada Ease of Doing Business World Bank ranking yang mana salah satu kriteria utama penarafan ialah “registration of property”. Proses bersepadu yang dijana melalui sistem LASIS telah mendapat pengiktirafan di peringkat negeri, kebangsaan dan antarabangsa.

One Day Registration dan LASIS direkodkan dalam Laporan Princeton University, USA pada tahun 2011 dan dinobatkan pemenang Geospatial World Excellence Award di Amsterdam Belanda serta San Diego Amerika Syarikat.

Nilai transaksi yang diurus melalui Registration of property di Sarawak berdasarkan statistik dari tahun 2017 hingga 2019 menjangkau tidak kurang daripada purata RM20 billion setahun dan bagi tahun 2020, sehingga 15 September, sejumlah RM11.2 billion aliran tunai telah pun disuntik di dalam pasaran tempatan.

Pada tahun 2019 dan Jun 2020, satu laporan terkini berfokuskan kepada enam bandar-bandar utama di Malaysia, berkaitanpentadbiran dan pengurusan tanah telahpun dijalankan oleh World Bank bersama Malaysian Productivity Corporation (MPC) untuk menilai keberkesanan dan kecekapan pentabiran dan pengurusan tanah serantau.

“Di antara lima bandaraya di Malaysia, Pejabat Pendaftaran JTS Kuching dinobatkan sebagai terbaik di mana pencapaian di dalam registration of instrument tiga hari dan carian maklumat surat cara hakmilik kurang dari satu hari.

Gagasan “Digital Economy” berteraskan perkhidmatan di atas talian yang mudah dicapai melalui peranti elektronik pengguna sendiri.

Bagi tahun 2019 sahaja seramai 15,382 pengguna berdaftar dengan eLASIS dimana 12 ribu daripadanya adalah pengguna aktif. Menyentuh lanjut, Skim Penempatan Semula (SPS) dan Skim Pembsaran Kampung (SPK). Bagi tempoh sehingga 31 Ogos 2020, sejumlah 48,808 lot kediaman telah disediakan.

Sejak RMK-8, tidak kurang daripada RM582 juta dibelanjakan bagi tujuan ini.

Pertambahan ketara di dalam kos penyediaan lot bagi SPS & SPK dilihat di dalam trend menaik di dalam RMK-12 setelah spesifikasibaharu diperkenalkan di mana sejumlah RM789 juta disasarkanuntuk menyelesaikan 52 projek utama SPS & SPK.Purata kos pembangunan bagi setiap lot tidak kurang daripada RM100-RM120 ribu.

Jabatan menguruskan tidak kurang daripada RM2 billion setiap tahun merangkumi semua projek melibatkan pengukuran, pembayaran pampasan, cukai dan kutipan hasil daripada premium tanah, lessen pengkuarian dan perlombongan.

Bagi kerja pengukuran pula, sehingga kini, seluas 3.8 juta hektar kawasan tanah telah diukur untuk pelbagai tujuan.Daripada semua jenis pengukuran tersebut, fokus selalunya terarah kepada pengukuran tanah NCR di mana sehingga kini seluas 942,840 hektar telah diukur perimeter. Daripada jumlah tersebut seluas 735,456 hektar telah diwartakan di bawah seksyen6 KTN.

Sejumlah RM40 juta telah diperuntukkan oleh Kerajaan Sarawak untuk meneruskan pengukuran ini disamping dana daripadakerajaan persekutuan. Jumlah kakitangan ukur juga di tambah seramai 467 orang pada tahun 2019.

Bagi tahun 2020, sasaran mengukur perimeter seluas 40,000 hektar (sasaran baru selepas MCO) dan 13,000 hektar untuk pengukuran lot-lot individu akan diteruskan.

Fokus utama ialah pengukuran lot-lot individu disamping meneruskan kerja-kerja pengukuran perimeter bagi kawasan yang dulunya bermasalah.

HIITS 202 dirasmikan oleh Ketua Menteri Datuk Patinggi Abang Johari Tun Abang Haji Openg yang turut disaksi Timbalan Ketua Menteri, Datuk Amar Awang Tengah Ali Hasan, Setiausaha Kerajaan Negeri Sarawak Datuk Amar Jaul Semion dan kenamaan lainnya.

See author's posts


WHO ucap tahniah kepada Wuhan

GENEVA: Pertubuhan Kesihatan Sedunia (WHO)
pada Jumaat menyambut baik berita mengatakan tiada lagi pesakit Covid-19
dirawat di Wuhan, China, dan memuji “usaha gigih tanpa mengenal erti
penat” rakyatnya dalam berjuang melawan wabak itu, lapor agensi berita
Xinhua.

Selepas bertarung selama lebih tiga bulan,
akhirnya Wuhan, bandar raya yang paling teruk diancam wabak, berjaya
menyelesaikan kes pesakit Covid-19 yang dirawat di hospital.

“Ia berita gembira yang amat
dialu-alukan, tiada lagi kes serius,   tiada lagi pesakit di
Wuhan,” kata ketua teknikal Program Kecemasan Kesihatan WHO Dr Maria van
Kerkhove pada sidang media maya di sini.

“Tahniah atas pencapaian ini,”
katanya.

Beliau turut menghargai “usaha yang
tidak mengenal erti penat” rakyat di Wuhan – “bukan hanya pekerja
kesihatan tetapi individu yang tinggal di rumah, yang mematuhi langkah-langkah
kesihatan awam.”

Beliau antara pakar yang menyertai kerjasama
China-WHO dan melawat negara itu pada Februari berkata, “China telah
berusaha gigih untuk membendung wabak Covid-19.”

“Saya ada di sana selama dua
minggu, bekerja secara langsung dengan pegawai kementerian dan pegawai
dari pelbagai sektor, saya lihat sendiri bagaimana gigihnya mereka untuk
menurunkan jumlah kes,” katanya.

Pasa masa sama beliau menasihatkan penduduk
Wuhan untuk “terus berwaspada.”

“Dunia telah belajar dari China dan juga
perlu belajar dari Wuhan bagaimana mereka mampu melakukan sedemikian, bagaimana
mereka berupaya membawa masyarakat kepada kehidupan biasa atau normal
baharu,” katanya- Bernama

See author's posts


Projek Rakyat giat dilaksanakan di Bekenu

BEKENU : Lima Projek Rakyat 2019 Jalan Tiris Bulau dan Jambatan Bulau di bawah Projek Rakyat Kerajaan Sarawak sedang giat dilaksanakan.

Menteri Muda Wanita, Keluarga dan Pembangunan Kanak-kanak, Rosey Yunus ditemui Utusan Sarawak di Kampung Bulau di sini semalam, berkata projek tersebut diluluskan oleh Ketua Menteri ketika hadir pada majlis perasmian Majlis Makanan Tahun Perdana di Kampung Tiris  pada 2019.

Antara Projek Rakyat itu ialah jalan berturap seluruh Kampung Tiris menelan belanja RM3,950,000, Jalan Berkenu, Jalan Lubuk Buinih sepanjang enam kilometer (RM3,920,000), Jalan Tiris Bulau sepanjang tujuh kilometer (RM4,600,000), Jalan Bulau Pan Borneo sepanjang enam kilometer (RM3,920,000) dan pembinaan Jambatan Kampung Bulau (RM4,180,000).

“Bagi pihak rakyat Bekenu, saya mengucapkan terima kasih kepada Kerajaan Sarawak dan terima kasih Ketua Menteri, Datuk Patinggi Abang Johari Tun Openg dengan peruntukan hadiah besar yang ditunggu oleh rakyat di sini.

“Lawatan ke Kampung Bulau ini adalah untuk bersama penduduk meninjau tapak kawasan pembinaan Jambatan Bulan yang akan dibina dalam masa terdekat.

“Jalan Tiris Bulau dijangka siap penghujung 2020”, jelasnya.

Rosey yang juga Ahli Dewan Undangan Negeri (DUN) N.71 Bekenu menambah, apabila semua projek rakyat itu siap kelak akan memberi banyak manfaat kepada penduduk Kampung Tiris dan Bulau.

“Inilah projek daripada Gabungan Parti Sarawak (GPS) dan inilah yang dikatakan melaksanakan apa yang beliau katakan. Projek ini adalah hadiah untuk rakyat di Kampung Tiris, Mutap, Sinop dan Bulau,” katanya.

Sehubungan itu, diharapkan penduduk kampung akan memberi kerjasama kepada kerajaan dan kontraktor bagi menyiapkan projek terbabit, katanya.

Oleh Adum Liu

See author's posts


Yakin keupayaan pemain

BEBERAPA pemain skuad kebangsaan mungkin berdepan cabaran baharu beraksi di posisi berbeza pada baki saingan kejuaraan Piala Persekutuan Bola Sepak ASEAN (AFF) 2020 di Singapura.

Ia berikutan, Ketua Jurulatih Tan Cheng Hoe bercadang melakukan penggiliran pemain bagi mengharungi jadual padat saingan peringkat kumpulan, selain faktor kekurangan pemain selepas kehilangan khidmat dua anak buahnya yang disahkan positif Covid-19.

Mengetahui pendekatan itu mempunyai risiko tersendiri, Cheng Hoe tetap optimis barisan pemainnya mempunyai keupayaan untuk menggalas tugas tersebut dengan baik, meskipun terpaksa diturunkan di posisi berlainan.

“Kita tahu pasukan ada beberapa pemain senior dan pemain muda yang mampu galas tugas tersebut dan boleh beri keseimbangan dalam pasukan.

“Kalau lihat jadual agak padat, kita ada tiga perlawanan (pertama) berturut-turut selang dua hari, sebab itu setiap pemain kena bersedia dengan kemungkinan ada penggiliran dan ada posisi agak lain, mereka terpaksa jalankan tugas itu,” katanya pada sidang media skuad kebangsaan secara maya, semalam.

Penjaga gol Muhammad Khairulazhan Mohd Khalid dan pemain sayap Muhammad Faisal Abdul Halim, disahkan positif Covid-19 selepas keputusan ujian saringan Polymerase Chain Reaction (PCR), yang dilakukan di Lapangan Terbang Antarabangsa Changi, Singapura, Jumaat lepas.

Kedua-dua pemain tersebut yang tidak bergejala diarahkan menjalani kuarantin selama 10 hari, sekali gus terlepas tiga aksi pertama Kumpulan B menentang Kemboja kelmarin, Laos (hari ini) dan juara bertahan Vietnam (Ahad).

Malaysia akan menutup saingan kumpulan menentang Indonesia pada 19 Disember dan Cheng Hoe berharap tiada lagi pemainnya ditimpa nasib sama atau mengalami kecederaan serius, yang boleh menjejaskan perjalanan pasukan.

“Kita berharap dan berdoa, tidak ada mana-mana pemain lain yang kena Covid-19. Salah satu daripada syarat AFF kita perlu kekalkan Faisal Halim dan kita harap dia dapat pulih secepat mungkin,” katanya.

Pada masa sama, pengendali berusia 53 tahun itu berkata barisan kejurulatihan masih berbincang untuk menggantikan Muhammad Khairulazhan, dengan penjaga gol lain.

“Kemungkinan besar dia takkan bersama skuad (baki kempen). Kita juga belum tentukan pemain mana akan dipanggil, ia masih di peringkat perbincangan dan kita akan maklumkan dalam masa terdekat,” kata Cheng Hoe.

Semalam, Persatuan Bola Sepak Malaysia (FAM) mengesahkan sudah menghantar permohonan rasmi kepada AFF untuk menukar pemain di posisi penjaga gol skuad kebangsaan, pada kempen kejuaraan itu.-Bernama

See author's posts


Tahap kesedaran wanita luar bandar masih rendah

KUCHING: Tahap kesedaran golongan wanita luar bandar di Sarawak mengenai tanda awal kanser payu dara masih rendah. Menteri Pembangunan Wanita, Kanak-Kanak dan Kesejahteraan Komuniti Sarawak, Dato Sri Fatimah Abdullah berkata, penting untuk mengambil langkah pencegahan awal. “Saya mencadangkan agar kajian berkenaan diperluaskan ke seluruh Sarawak bagi memperolehi data sebenar kesedaran wanita untuk mengesan pesakit kanser payu dara peringkat pertama.

“Ini kerana sejak 2019 hingga 2021, jumlah pesakit kanser payu dara yang berdaftar di HUS ialah seramai 610 pesakit dan kita percaya angka itu sebenarnya kecil berbanding pengidap sebenar. “Kita tidak mempunyai rekod sebenar jumlah pesakit kanser payu dara di Sarawak. Ini menyukarkan proses advokasi dan memberi rawatan susulan di hospital,” katanya. Beliau berkata demikian kepada pemberita selepas menghadiri Larian Amal Pink 2022 di dataran Dewan Undangan Negeri (DUN) lama di sini pagi semalam.

Terdahulu, Fatimah turut menggesa golongan wanita terutama di luar bandar supaya tidak malu untuk tampil mendapatkan rawatan jika terdapat tanda-tanda awal kanser payudara. “Ada pesakit yang hanya menyedari mereka menginap kanser di peringkat akhir dan ini menyukarkan rawatan pemulihan. “Di negara maju sekiranya mendapat data awal, pesakit berjaya diselamatkan menerusi rawatan yang diberikan.” Fatimah menambah, kerajaan juga menghulurkan bantuan termasuk subsidi kepada golongan B40 yang disahkan menghidap penyakit berkenaan.

“Selain itu, separuh bayaran atau rawatan percuma diberikan kepada wanita yang tampil ke untuk melakukan ujian mamogram,” katanya. Dalam pada itu, acara berkenaan diadakan bertujuan meningkat kesedaran orang ramai terutama wanita terhadap kanser payu dara menerusi larian amal sejauh lima kilometer (km) dan tiga km. Turut hadir, Pengarah Hospital Umum Sarawak (HUS), Dr. Ngian Hie Ung.

See author's posts


Mungkinkah kejutan Hari Raya berulang?

TAHUN lalu, umat Islam di negara ini dikejutkan dengan tarikh Hari Raya yang di luar dugaan apabila ia diumumkan pada Isnin, 2 Mei 2022 sedangkan ramai menjangka perayaan itu disambut pada Selasa, 3 Mei 2022.

Apabila Aidilfitri disambut sehari lebih awal daripada jangkaan itu, ia sekali gus mencetuskan situasi ‘cemas’ khususnya bagi mereka yang merancang mahu membuat persediaan akhir.

Malah, beberapa hari sebelum itu ada desas-desus, selain sudah tular di media sosial bahawa Hari Raya di Malaysia mungkin disambut pada Isnin, 2 Mei 2022.

Namun, desas-desus itu akhirnya menjadi kenyataan apabila Penyimpan Mohor Besar Raja-Raja, mengumumkan tarikh Hari Raya untuk disambut Isnin, 2 Mei 2022 sama seperti khabar angin yang bertiup kencang beberapa hari sebelum itu.

Tahun ini pula ramai menjangka 1 Syawal iaitu Aidilfitri jatuh pada Sabtu, 22 April berdasarkan kaedah Rukyah dan Hisab, dan berikutan hari pertama puasa 23 Mac lalu, untuk mengenapkan puasa 30 hari.

Tetapi laporan Gulf News Jumaat lalu, 7 April mengejutkan orang ramai apabila menjangkakan Jumaat, 21 April sebagai hari pertama Aidilfitri.

Ini berdasarkan pengumuman Pusat Astronomi Antarabangsa yang berpangkalan di Emiriah Arab Bersatu (UAE) bahawa negara-negara Islam akan menjalankan kewajipan mencerap hilal bagi menentukan awal Syawal pada 20 April yang berkemungkinan menjadi penghujung Ramadan.

Menurut portal Gulf News, bagaimanapun, beberapa negara di Asia termasuk Australia mungkin tidak dapat melihat keadaan anak bulan Syawal dengan mata kasar mahupun menggunakan teleskop khas.

Jelas portal itu lagi, bagaimanapun beberapa negara Islam lain berkemungkinan dapat menyaksikan anak bulan pada tarikh berkenaan.

Laporan itu menyatakan kebanyakan negara Islam mungkin mengumumkan permulaan 1 Syawal pada keesokan harinya yang akan menjadikan hari Jumaat, 21 April sebagai hari pertama Aidilfitri.

Senario tahun lalu berulang?

Beberapa media arus perdana dan media sosial di negara ini turut memetik laporan itu, sekali gus tular di seluruh negara serta negara jiran. Senario itu bagaikan mengulangi desas-desus Aidilfitri tahun lalu.

Ada yang berpendapat negara di Asia Barat dan zon waktu negara itu lebih awal dari Malaysia, memungkinkan Aidilfitri disambut pada Jumaat 21 April, tetapi waktu di sebelah Malaysia adalah Sabtu 22 April.

Tetapi kejutan yang berlaku pada tarikh Hari Raya tahun lalu, diadakan sehari lebih awal di Malaysia iaitu sama hari dengan Arab Saudi dan negara di Asia Barat.

Bagaimanapun, untuk Malaysia kita tunggu pengumuman rasmi Penyimpan Mohor Besar Raja-Raja pada petang atau malam Khamis depan sama ada anak bulan kelihatan atau tidak.

Nampak anak bulan, esoknya (Jumaat) kita raya; tidak nampak anak bulan atau tidak cukup syaratnya, lusanya (Sabtu) kita raya.

Mufti Perlis Datuk Dr Mohd Asri Zainul Abidin pada sesi soal-jawab dalam satu video di media sosial baru-baru ini turut diminta mengulas isu ini.

Katanya, jika mengguna pakai kaedah perkiraan digunakan Jabatan Kemajuan Islam Malaysia (JAKIM) iaitu kriteria baharu menunjukkan Hari Raya hampir pasti jatuh pada Sabtu, 22 April ini.

“Tetapi ahli falak lain dan Muhammadiyah Indonesia (organisasi Islam terbesar di Indonesia) mempunyai kiraan berdasarkan hilal, kata Hari Raya jatuh pada Jumaat (21 April). Kiraan itu menyebabkan Muhammadiyah, satu organisasi besar (bukan kerajaan Indonesia) telah isytihar Raya pada Jumaat.

“Cumanya kita baca berita dari UAE, apabila pusat astronominya menyatakan bahawa Raya pada Jumaat. Bezanya ialah dari segi matlak (tempat terbit objek langit), sebab jauh dari kita.

“Itulah… tetapi tidaklah mustahil (Malaysia) untuk Raya pada Jumaat juga kalau ada yg nampak (anak bulan). Di situ ada sedikit kekeliruan tentang bila Hari Raya,” katanya.

JAKIM perlu semak semula

Dr Mohd Asri berkata secara peribadi, beliau meminta JAKIM untuk kembali menyemak semula kriteria yang mereka gunakan iaitu kriteria baharu digunakan tahun lepas dan tahun ini.

“Kriteria itu telah menimbulkan kekeliruan, tahun lepas dah keliru. Padahal dia orang kata tak nampak (anak bulan Syawal) ternyata tahun lepas nampak. Ini merupakan pemilihan kriteria yang mungkin boleh dipersoalkan. Ini kerana tim yang JAKIM lantik itu, mereka itulah yang buat kriteria dan telah bentangkan pada muzakarah yang babitkan mufti-mufti.

“Mufti bukan ahli falak, kebanyakannya. Jadi mereka tak dapat nak bagi pandangan balas. Dan peliknya, kita di matlak yang sama…. negara seperti Indonesia, Malaysia, Brunei, Singapura, Thailand, Kemboja, sepatutnya raya dan puasa pada hari yang sama. Salah satu tempat nampak (anak bulan), patut dipakai pada tempat yang lain.

“Kalau Malaysia nampak pada satu tempat, pakai Malaysia sahaja. Penyelarasan di peringkat atasan perlu dibuat. Kalau tidak macam pelik, masing-masing ikut kerajaan masing-masing. Kita menggesa supaya negara-negara ASEAN menyatukan hal ini. Kalau Indonesia nampak (anak bulan) cukup, Malaysia pakai. Kalau Malaysia nampak, Indonesia pakai. Kalau Brunei nampak, yang lain pakai. Kalau Singapura nampak, yang lain pakai.

“Nanti orang Thailand Raya Jumaat, tak mustahil… kita yang sebelah sini tak raya lagi. Ini adalah sesuatu yang tak wajar. Ini bukan soal Islam, tetapi soal pengurusan pihak JAKIM khususnya perlu melakukan semakan dalam hal ini,” katanya.

Bagaimanapun, pihak JAKIM dalam kenyataan kelmarin memohon semua pihak untuk menghormati ketetapan yang dibuat oleh Majlis Raja-Raja mengenai perkara ini dan tidak membuat sebarang andaian mengenai tarikh Hari Raya pada tahun ini.

Ia menyatakan pengumuman rasmi tarikh Hari Raya Aidil Fitri 1444 H / 2023 M akan dibuat oleh Penyimpan Mohor Besar Raja-Raja selaku pihak berkuasa yang diamanahkan oleh Majlis Raja-Raja setelah membuat cerapan hilal.

Penetapan adalah tertakluk kepada hasil aktiviti cerapan anak bulan di 29 lokasi seluruh negara.

Ketika diumumkan Hari Raya sehari lebih awal tahun lalu, pihak JAKIM mempertahankan kaedah diguna pakai iaitu menggunakan Rukyah dan Hisab dalam menentukan awal bulan hijri termasuk tarikh awal puasa, Aidilfitri dan Aidiladha, selaras dengan kehendak syarak dan mengikut kaedah ilmu falak serta astronomi yang telah dipersetujui semua negeri.

Menurut JAKIM proses tersebut telah dilaksanakan sejak sekian lama dan menyerahkan tanggungjawab itu kepada pihak berautoriti.

Turut mengulas isu sama baru-baru ini ialah Timbalan Menteri Utiliti dan Telekomunikasi yang juga bertanggungjawab terhadap Hal Ehwal Islam Sarawak, Datuk Dr Abdul Rahman Junaidi yang menyatakan bahawa berdasarkan kaedah Rukyah dan Hisab, kemungkinan besar Aidilfitri disambut pada Sabtu, 22 April.

“Bagi kami, kami bergantung kepada Penyimpan Mohor Besar Raja-Raja untuk mengumumkan tarikh rasmi dan tidak semestinya kami mengikut apa yang diumumkan oleh berita dari negara-negara berkenaan (UAE).

“Tarikh rasmi Hari Raya di Malaysia akan ditentukan oleh Jawatankuasa Fatwa Majlis Kebangsaan. Pihak jawatankuasa ini berkuasa untuk menentukan apabila melihat anak bulan berdasarkan kaedah Rukyah dan Hisab,” katanya.

Mufti Kedah Syeikh Fadzil Awang seperti dilaporkan sebuah akhbar nasional berpandangan kemungkinan anak bulan kelihatan pada malam Jumaat sangat tipis.

“Berdasarkan perbincangan dengan semua sahabat-sahabat kita yang terlibat bahawa pada malam Jumaat (tarikh lihat anak bulan) itu kemungkinan untuk dapat lihat anak bulan sangat tipis dan tidak mencukupi kriteria-kriteria yang diputuskan.

“Jangan berbalah atau sebar tentang spekulasi 1 Syawal sehingga merujuk kepada Pusat Astronomi Antarabangsa bahawa 1 Syawal akan jatuh pada Jumaat,” katanya.

Apapun kita tunggu dan lihat pengumuman pada Khamis depan, 20 April iaitu pada malam Jumaat.

See author's posts


Gerobok Rezeki Nur Murni

Selama ini mereka adalah komuniti yang dibantu tetapi ini tidak menghalang mereka daripada membantu orang lain.  Sesuai dengan namanya Nur Murni yang membawa maksud cahaya yang mulia dan indah,  mereka berusahaq menyebarkan cahaya itu kepada masyarakat setempat pula.

Ketika negara bergelut dengan wabak Covid-19 dan sebahagian ahli masyarakat pula dihimpit masalah ekonomi, Pusat Jagaan Nur Murni yang menempatkan anak-anak yatim di No 22, Lot 1365, Lorong Field Force 8E, Taman Green Field, Batu Kawa 93250 Kuching, menawarkan bantuan pula pada insan-insan lain yang memerlukan.

Mereka tampil dengan inisiatif Gerobok Rezeki atau konsep pantri moden kerana bimbangkan kebajikan sesetengah keluarga yang tidak mempunyai makanan ketika musim sukar ini.

Inisiatif murni ini pula mendapat sokongan daripada syarikat Ayam Brand™ dengan matlamat membantu pertubuhan amal dan memperkasakan mereka untuk membantu komuniti setempat yang memerlukan.

Akhirnya wujudlah inisiatif pantri makanan #AyamWithYou oleh Ayam Brand™ dan Pusat Jagaan Nur Murni diberi kepercayaan untuk membantu komuniti setempat dengan menguruskan pantri #AyamWithYou ini.

“Kami bimbangkan kebajikan sesetengah keluarga di sini. Kami sendiri tidaklah mewah, tetapi keperluan mereka lebih mendesak,” kata jurucakap pentadbir Pusat Jagaan Nur Murni.

Menurut beliau, pusat berkenaan ini pernah menyertai kempen Ayam Brand™ Community Care pada masa lalu. Tahun ini, pusat berkenaan sekali lagi menerima bekalan produk makanan mereka untuk tempoh dua bulan dan menyarankan pantri makanan atau gerobok rezeki sebagai satu penyelesaian untuk komuniti.

Justeru mereka menyediakan gerobok kalis cuaca yang dipasang di hadapan rumah kebajikan tersebut demi memudahkan mereka yang berkenaan untuk datang mendapatkan bahan makanan.

“Ia terbuka untuk kegunaan umum 24 jam. Penduduk menghantar maklumat mengenai pantri makanan ini menerusi kumpulan komuniti di media sosial dan aplikasi Whatsapp, manakala anak-anak yang tinggal di rumah kebajikan ini diberi tugas menambah produk Ayam Brand™ tersebut setiap hari,” ujar jurucakap berkenaan.

Pusat kebajikan ini juga menghantar khidmat pesanan ringkas menerusi WhatsApp dan Facebook memberitahu semua penduduk bahawa bahan makanan di dalam pantri tersebut adalah percuma bagi yang memerlukan.

Mereka yang ingin menyumbang makanan pula boleh berbuat demikian dengan  dengan menyediakan makanan kering, snek, alat tulis, produk pencuci dan barangan keperluan lain.

“Anak-anak ini gembira diberi tanggungjawab menguruskan pantri makanan ini dan memastikan bekalan sentiasa penuh kerana mereka berpeluang mengamalkan budi pekerti yang mulia dan sikap murah hati,” katanya.

Respons terhadap inisiatif ini amat menggalakkan dengan peruntukan harian produk Ayam Brand™ seperti tuna, kacang panggang, kacang pea, nanas dalam tin dan santan kelapa laku di kalangan penduduk, dan barang keperluan lain ditambah dengan sokongan padu daripada ahli komuniti.

“Kami menemui beberapa item yang tidak disangka-sangka di dalam pantri termasuk sayuran segar, buah kurma, susu bayi, lampin dan biskut Raya! Kami dapat merasakan keakraban #KitaJagaKita itu,” tambahnya.

Sementara itu Pengurus Pemasaran Ayam Brand™, Nathan Deverre, saban tahun pihaknya menyumbang produk kepada komuniti menerusi program Tanggungjawab Sosial Korporat mereka yang telah berlangsung sekian lama.

Pihaknya telah menyumbangkan lebih dua juta makanan berkhasiat kepada pertubuhan amal, seterusnya menyediakan makanan berkhasiat untuk lebih 21,800 orang dari 524 buah organisasi dan NGO amal sejak 12 tahun lalu.

Bagaimanapun tahun ini pihaknya mengubah naratif rakan kongsi kebajikan mereka daripada menjadi penerima bantuan kepada penyumbang dan penderma dalam komuniti masing-masing.

“Komuniti di sini telah menerima konsep pantri makanan ‘sila ambil yang anda perlu sahaja,” katanya.

Justeru beliau menyeru masyarakat menjadi sebahagian daripada usaha murni memberi dan menerima barang keperluan ini dengan sama-sama menyumbang untuk Gerobok Rezeki Nur Murni ini.

Oleh Haini Darani

See author's posts


Pelajar baru pulang akan dikuarantin

ZARINA ABDULLAH

KUCHING: Kesemua pelajar Sarawak yang dihantar pulang dari Semenanjung,
Sabah dan Labuan ke kediaman masing-masing di kawasan zon merah atau kuning
akan dikuarantin di rumah mereka selama 14 hari serta diberikan tag gelang
tangan bagi memantau pergerakan.

Timbalan Ketua Menteri, Datuk Amar Douglas Uggah Embas berkata demikian
ketika ditemui pemberita selepas menyambut dan memantau pengurusan ketibaan
kumpulan pertama pelajar Sarawak yang pulang dari Semenanjung di Lapangan
Terbang Antarabangsa Kuching pada Jumaat.

Menurut Uggah yang juga Pengerusi Jawatankuasan Pengurusan Bencana Negeri
Sarawak (JPBNS), pergerakan harian pelajar itu akan dipantau oleh Jabatan
Pertahanan Awam.

“Seramai 261 pelajar yang balik ke rumah masing-masing di Kuching,
Samarahan dan Serian yang merupakan zon Merah dan Kuning akan disaring serta
diperiksa kesihatan pada hari ketujuh ketibaan.

“Manakala bagi 26 orang lagi yang balik ke kawasan zon hijau akan
dikuarantin di hotel di Kuching selama 14 hari dan akan dilakukan saringan pada
hari kesepuluh ketibaan.

“Saya juga berpuas hati melihat bagaimana urusan dan persiapan untuk
menyambut mereka ini kerana ia cukup teratur dan pelajar akur menerima
peraturan yang diberikan kepada mereka,” jelasnya.

Seramai 287 pelajar tersebut adalah dari Universiti Pendidikan Sultan Idris
(UPSI), Perak dihantar pulang oleh Kerajaan Malaysia menerusi penerbangan
MH2524, selamat tiba di Kuching pada jam 12.20 tengah hari.

Mereka adalah antara 7,000 pelajar Sarawak yang terkandas di universiti di
Semenanjung sejak pelaksanaan Perintah Kawalan Pergerakan (PKP) bermula pada 18
Mac lepas.

Jelas Uggah, pelajar yang diberikan tag gelang tangan itu adalah mereka
yang telah menjalani kuarantin di kampus selama 14 hari dan dianggap terasing
daripada masyarakat lain.

Uggah turut mengingatkan pelajar tersebut supaya terus kekal tinggal di
rumah sebagai langkah berjaga-jaga demi kebaikan keluarga dan komuniti mereka
sendiri terutamanya di zon hijau bagi mengekalkan kawasan tersebut bebas
Covid-19.

“Sebelum ini kita sudah ada kes yang mereka kembali dari luar dijangkiti
virus itu kerana orang yang positifi ini jika dibenarkan bergerak ke sana ke
sini akan menjangkiti masyarakat lain tanpa disedari.

“Kita mempunyai kes di Debak apabila seseorang yang positif Covid-19
dihantar ke hospital dan telah diuji dua kali tetapi hasilnya adalah negatif
dan selepas itu beliau dihantar pulang dan dia bergerak dan selepas dua hari
beliau menjalani ujian ketiga yang membuktikan beliau adalah positif.

“Oleh itu, Jabatan Kesihatan terpaksa bertindak mengesan kira-kira 15
kenalan rapat beliau dan mereka turut menjalani kuarantin,” jelasnya.

Uggah berkata walaupun tindakan dapat diambil terhadap mereka yang memakai
tag gelang tangan itu yang melanggar perintah kuarantin, namun mereka harus
mematuhinya serta membantu kerajaan memutuskan rantaian jangkitan wabak.

“Lakukan peranan anda untuk menolong diri sendiri, keluarga dan
masyarakat dan jika terdapat simptom segeralah menghubungi Jabatan Kesihatan
berdekatan,” katanya.

“Perintah kuarantin selama 14 hari adalah atas nasihat pakar perubatan yang
menyatakan sesiapa yang dijangkiti dapat dikesan dalam tempoh tersebut.

“Kita juga mempunyai sejumlah orang positif Covid-19 yang datang dari
Indonesia, Singapura, Amerika Syarikat, United Kingdom dan Kuala Lumpur.

“Bayangkan jika mereka tidak dikuarantin, maka risiko mereka
menjangkiti masyarakat adalah besar,” katanya sambil menambah Sarawak masih
memiliki 29 daerah zon hijau yang harus dilindungi.

See author's posts


Gunung Buda destinasi pelancongan

LIMBANG: Kementerian Pelancongan, Kesenian dan Kebudayaan Sarawak mengenal pasti Limbang sebagai salah satu destinasi pelancongan di negeri ini.

Ini membabitkan pelancongan alam semulajadi seperti Taman Gunung Buda yang diiktiraf sebagai khazanah dunia dan mampu menarik kemasukan pengunjung tempatan dan luar.

Menterinya, Datuk Abdul Karim Rahman Hamzah berkata sektor pelancongan akan membuka peluang kepada rakyat untuk meningkatkan pendapatan dan ekonomi domestik.

Beliau berkata Gunung Buda  boleh dibangunkan dari aspek prasarana sebagai destinasi pelancongan yang mampu membuka peluang untuk menghidupkan lagi industri berkaitan pelancongan seperti  penginapan, kraftangan, makanan dan sebagainya.

“Setakat ini memang ramai yang belum tahu potensi yang ada pada Gunung Buda.

“Oleh itu, kerajaan Sarawak akan membangunkan Gunung Buda selepas Gunung Mulu mendapat pengiktirafan Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO), diikuti Gunung Niah dan Gunung Buda, kita akan buat satu persatu,” katanya ketika ditemui pada Jelajah Belia Sarawak 2020@ Batu Danau di Dewan Tanjong Riman di sini semalam.

Turut sama Ahli Dewan Undangan Negeri (ADUN) Batu Danau, Paulus Palu Gumbang, Residen Bahagian Limbang, Ir Ahmad Denney Ahmad Fauzi dan Penghulu Ekit Awang.

Selain itu, beliau yang juga Menteri Belia dan Sukan memberitahu, kemudahan prasarana sukan juga akan dibangunkan di Limbang termasuk perancangan untuk membina kompleks sukan atau kompleks sukan mini di daerah itu.

Setiap bahagian di Sarawak mempunyai kompleks sukan begitu juga setiap daerah di Sarawak sekurang-kurangnya ada kompleks sukan mini untuk untuk gelanggang pelbagai jenis sukan, katanya.

“Pihak kita merancang untuk membina sembilan atau 10 kompleks sukan atau kompleks sukan mini termasuk pembinaannya di Limbang.

“Kita tidak mahu Limbang terlepas dalam perancangan kita dan kompleks sukan mini ini tidak hanya dibina di bandar tetapi juga di luar bandar,” tambahnya.

Beliau memberitahu ramai  atlet sukan juga berasal dari kawasan luar bandar dan oleh sebab itu kerajaan perlu membangunkan prasarana sukan di luar bandar.

Melalui sukan ini, katanya ada input dan bakat baharu atlet dari luar bandar diketengahkan untuk mewakili bahagian termasuk atlet dari  Limbang.

See author's posts


Kes positif Covid-19 baharu melonjak 277

PUTRAJAYA: Jumlah jangkitan kes positif Covid-19 baharu yang dilapor semalam kembali melonjak ke tiga angka kepada 277 kes, dengan 271 kes melibatkan bukan warganegara Malaysia.

Ketua Pengarah Kesihatan, Datuk Dr Noor Hisham Abdullah berkata daripada jumlah itu, kes penularan tempatan dalam kalangan warganegara Malaysia hanya melibatkan empat kes selain terdapat dua kes import warganegara Malaysia yang mendapat jangkitan di luar negara.

“Dua ratus tujuh puluh kes dalam kalangan bukan warganegara adalah dari Depot Tahanan Imigresen (DTI) Bukit Jalil, dan ia merupakan sampel ulangan bagi Orang Kena Tahan (OKT) yang dikuarantin di depot tahanan ini.

“Mereka terdedah kepada kes positif sebelum ini. Sementara satu kes bukan warganegara adalah saringan di tapak pembinaan di Pudu,” katanya pada sidang media harian perkembangan terkini Covid-19 di sini semalam.

Kali terakhir kes positif Covid-19 di negara ini mencatat tiga angka adalah pada 26 Mei, melibatkan 187 kes.

Dr Noor Hisham berkata jumlah kumulatif kes positif Covid-19 ialah 8,247 dan tiada kematian dicatat semalam, sementara enam kes sedang dirawat di Unit Rawatan Rapi (ICU) dan daripada jumlah itu dua kes memerlukan bantuan pernafasan.

Katanya jumlah kes aktif dengan kebolehjangkitan Covid-19 pula adalah 1,573 dan mereka diasingkan serta diberi rawatan.

Beliau berkata terdapat 28 kes yang sudah pulih dan dibenarkan discaj semalam, menjadikan jumlah kumulatif kes pulih adalah sebanyak 6,559 atau 79.5 peratus daripada jumlah keseluruhan kes.

Sementara itu, beliau berkata KKM mengiktiraf peranan penting Pejabat Kesihatan Daerah (PKD) sebagai pasukan tindakan utama dalam usaha membendung dan mencegah penularan Covid-19 di negara ini.

Beliau berkata PKD menggunakan pendekatan tindakan Kesihatan Awam yang dijalankan secara agresif dan tertumpu di lapangan dalam kalangan kes warganegara dan bukan warganegara.

“Sebelum ini lagi, PKD memainkan peranan penting dalam pelaksanaan pelbagai tindakan mencegah dan membendung jangkitan dilaksanakan secara berperingkat dan berterusan. Salah satu tindakan penting dilaksanakan sejak permulaan gelombang Covid-19 adalah aktiviti siasatan dan pengesanan secara aktif bagi kes Covid-19,” katanya.

Antara siasatan dan pengesanan adalah siasatan kes Covid-19 di lapangan termasuk kontak rapat, pengesanan kes secara aktif dijalankan dari rumah ke rumah, aktiviti saringan secara bersasar, persampelan secara pandu lalu dan aktiviti nyah kuman di rumah pesakit, katanya.

Selain itu, beliau berkata PKD juga bertanggungjawab memastikan Klinik Kesihatan (KK) terus bersiap siaga menjalankan saringan Covid-19 di kaunter yang dikenal pasti di KK tertentu di daerah masing-masing sebagai pusat pengambilan sampel serta Klinik Sentinel.

Katanya, PKD juga menjalankan aktiviti promosi kesihatan dan sokongan psikososial bagi memastikan masyarakat setempat di kawasan Perintah Kawalan Pergerakan Diperketatkan (PKPD) menerima maklumat tepat dan mengamalkan langkah pencegahan.

“PKD turut melaksanakan pengurusan jenazah bagi kes kematian Covid-19 melalui penyeliaan dan pengebumian mengikut garis panduan yang ditetapkan Penolong Pegawai Kesihatan Persekitaran,” katanya.

Mengenai PKPD yang merupakan satu tindakan kerajaan bagi membolehkan aktiviti Kesihatan Awam dijalankan, beliau berkata bancian penduduk dari rumah ke rumah dijalankan ketika PKPD oleh anggota pasukan kesihatan termasuk aktiviti persampelan oleh petugas Klinik Kesihatan bagi mengesan kes berisiko.

Justeru, Dr Noor Hisham melahirkan ucapan penghargaan di atas usaha berterusan dan cemerlang PKD terutama kejayaan mencegah penularan Covid-19 khususnya dalam kalangan warganegara yang kini mencatat  satu angka.– BERNAMA

See author's posts


TENGKUJUH YANG MENYULITKAN PEDALAMAN SARAWAK

HUJAN yang datang dan pergi dengan tidak menentu ketika ini banyak melakukan kerumitan bagi kita semua.

Bagi kita di bandar raya dan di bandar-bandar utama terasa sebahagian tempat kita sukar untuk dilalui apabila kebanyakan jalan raya dengan tiba-tiba dinaiki air sehingga menyukarkan laluan kenderaan.

Air pasang naik pada ketika hujan lebat turun punca air melimpahi kebanyakan longkang dan parit.

Namun begitu, berlainan pula yang berlaku di kawasan luar bandar, terutama di kawasan-kawasan pedalaman di seluruh Sarawak.

Di Ba’Kelalan, sebagai contoh, hujan lebat pada Isnin lepas telah memusnahkan kebanyakan sawah padi. Kebetulan pula pada ketika hujan lebat melanda, para petani di sana sedang menuai padi mereka.

Yang tragiknya ialah air limpahan hujan telah menenggelamkan sawah bendang mereka yang seluas hampir sebesar dua buah padang bola sepak.

Akibatnya, banjir telah menghanyutkan beberapa guni padi tuaian dalam simpanan segelintir petani di Buduk Nur.

Di Song, hujan lebat yang turun pada Selasa bukan setakat mengakibatkan banjir malahan turut mengakibatkan tanah runtuh sehingga beberapa stor tempat menyimpan barangan pertanian dan peralatan aktiviti perikanan telah dihanyutkan.

Di pedalaman Baram dikhabarkan sebanyak 14 buah sekolah rendah dan dua buah sekolah menengah telah juga dikepung banjir pada Selasa lepas, dan mengakibatkan air naik sehingga ke paras dua meter hingga 3.5 meter.

Turut terjejas adalah kuarters guru, padang-padang sekolah dan jalan-jalan yang menuju ke sekolah-sekolah tersebut.

Di SK Ubong Imang, misalnya, mereka yang terjejas termasuklah sejumlah 221 pelajar, termasuk 76 pelajar asrama dan 22 taman didikan kanak-kanak (TADIKA).

Begitu juga bandar Marudi yang menyaksikan air naik menutupi hampir kesemua jalan raya bandarnya sehingga ke Kampung Narum dan Kampung Dagang. Begitu juga yang berlaku di Long Bemang pada Rabu lepas.

Sekolah-sekolah di daerah Subis, jalan dan jambatan di Ulu Niah dan Sungai Lemaus serta Rumah Mukeng juga dilanda banjir, cuma mujurlah tiada pemindahan yang terpaksa dilakukan.

Begitulah keadaan yang berlaku di Sarawak, apabila banjir melanda, kesengsaraan lazimnya banyak berlaku di kawasan-kawasan pedalaman.

Bukan tiada usaha untuk memperbaiki keadaan dilakukan namun oleh kerana keluasan kawasan serta keterpencilannya dari kemudahan-kemudahan yang sewajarnya menyukar serta melambatkan. Kita yakin pihak berwajib sedang mengusahakan sesuatu yang memakan masa agak lama untuk dapat dijayakan.

See author's posts


Projek ‘sakit’ apa kesudahannya

ENTAH di mana silapnya apabila terdengar banyak projek ‘sakit’ di sana sini di negeri ini. Apakah sebab pemilihan kontraktor melalui tender terbuka kurang teliti, kontraktor main ‘sub-con’ atau kontraktor kurang keupayaan tapi sanggup ambil risiko mahu laksana projek?

Di Kuala Lumpur beberapa tahun lalu, timbul isu kelewatan Kementerian Kewangan membayar kontraktor antara penyebab projek lewat siap dan projek ‘sakit’.

Rasanya, isu itu tidak berlaku di Sarawak dan seperti kata Timbalan Premier Sarawak, Dato Sri Dr Sim Kui Hian, isu banyak projek sakit di negeri ini bukan disebabkan kekurangan dana Kerajaan Sarawak tetapi lebih disebabkan oleh tender terbuka dan keupayaan kontraktor untuk menyiapkan projek.

“Sistem tender berpilih untuk projek masa depan mungkin diguna pakai. Mungkin pada masa akan datang, bagaimana kita buat tender terbuka, adakah ia berpilih atau apa, daripada orang salah guna sistem tender terbuka atas nama ketelusan,” katanya seperti dilaporkan media baru-baru ini.

Dr Sim tidak menjelas lanjut tetapi ia mungkin berkait dengan pemilihan melalui tender terbuka iaitu kontraktor yang menawarkan harga ‘rahmah’ (paling murah) berjaya diambil tetapi keupayaan sebenar tidak diketahui?

Setakat 27 Januari lalu, daripada 215 projek yang sedang dalam pembinaan di negeri ini, tiga daripadanya digantung, 34 tertangguh secara kritikal, 29 projek lewat daripada dijadualkan dan 149 projek mengikut jadual.

Terbaharu didedahkan sebagai projek ‘sakit’ ialah projek Tebingan Siniawan, sepanjang 120 meter menelan kos RM10.8 juta.

Pembinaan dimulakan pada Oktober 2020 dan pada mulanya dijadualkan siap pada April 2022. Bagaimanapun, projek itu diberi lanjut tempoh masa (EOT) dan paparan kerja tidak memuaskan.

EOT sehingga Ogos tahun lalu sebelum tarikh siap diundur setahun lagi kepada Ogos tahun ini.

Begitu juga projek pembinaan Jalan Sungai Passin ke Jemoreng, Matu yang tergendala sejak tahun lalu, dijangka dilaksanakan semula pada April tahun ini. Jabatan Kerja Raya (JKR) akan melantik kontraktor baharu bagi meneruskan pembinaan jalan sepanjang 17.6 kilometer (km) itu.

Timbalan Menteri Infrastruktur dan Pembangunan Pelabuhan, Aidel Lariwoo yang meninjau projek itu baru-baru ini berkata, pihaknya telah melihat sendiri tapak projek atau bekas-bekas yang telah ditinggalkan oleh kontraktor dan kontrak asal telah ditamatkan pada Ogos tahun lalu.

“Jalan itu penting sebagai salah satu jalan penghubung dari Jemoreng, Matu ke Sungai Passin dan apabila siap nanti, sudah tentu bekalan api dan air dapat dibawa masuk bersama dari Matu ke kawasan ini.

“Projek ini telah diluluskan oleh Kerajaan Sarawak beberapa tahun lalu untuk dilaksanakan. Namun kontraktor asal yang dilantik gagal menyiapkan projek ini dan cuma mampu menyediakan sehingga tujuh-lapan peratus kemajuan sebelum kontrak mereka ditamatkan.

“Sudah tentu baki yang hendak disempurnakan nanti akan diteruskan oleh kontraktor penyelamat yang akan dilantik oleh JKR tidak lama lagi untuk meneruskan projek ini,” katanya.

Hakikatnya, apabila projek gagal dilaksana dan diberi kepada kontraktor baharu, juga akan memakan kos menjadi lebih tinggi.

Ini kerana proses pemberhentian biasanya mengambil masa lama kerana ia memerlukan penelitian dan mungkin melibatkan prosedur mahkamah dan undang-undang.

Contohnya, Hospital Petra Jaya, projek hospital ditamatkan oleh kerajaan Pakatan Harapan (2018-2020) dan apabila melantik kontraktor baharu, kos akan naik, tetapi kontraktor terdahulu menyaman kerajaan Malaysia. Akhirnya hospital itu akan menjadi hospital yang sangat mahal.

Satu lagi projek terbaharu yang ‘sakit’ ialah pembinaan Loji Rawatan Air Sg Sian Bintangor yang tergendala selama setahun.

Projek ini sepatutnya siap pada 15 April 2022 dalam tempoh 15 bulan.

Namun kemajuan projek itu hanya mencapai 48 peratus setakat ini dan kontraktor penyelamat terpaksa dilantik.

Menteri Utiliti & Telekomunikasi, Datuk Julaihi Narawi berkata, pihaknya tidak dapat menunggu kontraktor yang tidak mampu untuk menyiapkan projek berkenaan.

“Sepatutnya siap 15 April 2022. Sekarang sudah masuk 2023. Maknanya hampir setahun projek ini tergendala.

“Itupun kemajuannya setakat 48 peratus sahaja. Kita tidak boleh tunggu kontraktor yang tidak mampu untuk menyiapkan projek ini,” katanya sambil meminta pihak Jabatan Bekalan Air Luar Bandar (JBALB) untuk mengambil tindakan terhadap mana-mana kontraktor yang gagal menyiapkan projek mengikut jadual.

Menurut Timbalan Premier Sarawak, Datuk Amar Douglas Uggah Embas, sebanyak 340 projek dikategorikan sebagai ‘projek sakit’ dengan 35 daripadanya kritikal yang terpaksa ditangguh, di seluruh negeri setakat ini. Katanya, pandemik Covid-19 yang bermula pada Mac 2020 menyumbang kepada keadaan itu.

“Kita juga mempunyai kontraktor yang menghadapi masalah tenaga kerja, kewangan atau bahan binaan selain subkontraktor mereka yang gagal melaksanakannya. Kini hampir empat tahun berlalu, situasi pandemik telah bertambah baik. Kami mahu semua kontraktor dianugerahkan mana-mana projek untuk melaksanakannya mengikut jadual dan dalam kualiti yang diperlukan.

“Saya meminta semua pejabat Jabatan Kerja Raya (JKR) di Sarawak mulai sekarang supaya bersedia untuk mengambil tindakan keras terhadap mereka yang tidak mencapai prestasi yang diharapkan,” katanya ketika melawat pejabat JKR Bahagian Sibu, baru-baru ini.

Katanya, amat menyedihkan projek untuk kepentingan rakyat masih mengalami kelewatan untuk disiapkan atau paling teruk, tertangguh secara kritikal.

“Jabatan perlu menaikkan bendera merah apabila sebarang kerja pembinaan tertangguh selama 60 hari. Ini bermakna mereka harus memantau prestasi kontraktor dengan teliti. Kami khuatir jika tiada tindakan diambil, keadaan boleh menjadi lebih teruk dan berakhir sebagai projek sakit. Saya juga pernah berkata pada masa lalu bahawa jika kontraktor gagal memulakan kerja dalam tempoh satu bulan selepas penyerahan tapak, JKR boleh meneruskan penamatan kontrak,” katanya.

Uggah berkata, jabatan itu dijangka mengendalikan lebih banyak projek tidak lama lagi memandangkan Sarawak telah diberi kuasa autonomi untuk melaksanakan projek persekutuan bernilai RM50 juta dan ke bawah tanpa merujuk kepada Putrajaya.

“Jadi, itulah sebabnya kecekapan dan produktiviti tinggi kami merupakan aspek yang sangat penting sekarang,” katanya.

Mungkin juga Uggah dan agensi berkaitan membuat penelitian lanjut punca sebenar projek ‘sakit’. SOP pemilihan kontraktor, walaupun menerusi tender terbuka perlu dikaji semula. Malah, mungkin perlu diadakan kursus intensif untuk kontraktor terutama bagi kelas F bagaimana mengendalikan projek dan apa permasalahan sebenar mereka supaya dapat diketahui oleh pihak Kerajaan Sarawak.

Kita tidak mahu projek diumumkan berjuta-juta ringgit tetapi rakyat tertunggu lama bila nak siap, yang akhirnya menjadi ‘projek sakit’. Usaha murni untuk membawa pembangunan kepada rakyat terutama di luar bandar berakhir dengan cacian terhadap pemerintah. Kita tidak mahu perkara ini berlaku.

* Penulis adalah Penasihat Editorial Eksekutif Utusan Sarawak

See author's posts


Uggah: Perlu hantar ramai wakil GPS ke Parlimen

SONG: Sarawak perlu menghantar lebih ramai wakil daripada Gabungan Parti Sarawak (GPS) di Parlimen bagi melindungi kepentingan dan hak Sarawak.

Timbalan Premier Sarawak, Datuk Amar Douglas Uggah Embas berkata, justeru calon GPS harus menang pada Pilihan Raya Umum ke-15 (PRU-15), 19 November ini.

Katanya, jika GPS mempunyai lebih ramai Ahli Parlimen, suara ‘anak Sarawak’ akan menjadi lebih kuat di Dewan Rakyat.

Malah kata Timbalan Pengerusi GPS itu, penyandang kerusi Parlimen Kapit, Dato Sri Alexander Nanta Linggi mesti diberi peluang untuk terus kekal di Parlimen.

“Beliau (Alexander) adalah seorang pemimpin luar biasa yang sangat lantang bersuara untuk kami (GPS). Premier Sarawak, Datuk Patinggi Tan Sri Abang Johari Tun Openg dan saya sangat mengenali beliau kerana hubungan kami yang lama.

“Kami dalam GPS dan Parti Pesaka Bumiputera Bersatu (PBB) penuh yakin terhadap kepemimpinan beliau (Alexander) serta pengerusi Agensi Pembangunan Rejang Atas (URDA),” katanya.

Beliau berkata demikian ketika berucap pada Majlis Pemimpin Bersama Rakyat di Rumah Jarup, Nanga Sempadi, Katibas, hari ini.

Alexander Nanta yang juga Setiausaha Agung GPS, dicabar calon PKR, Khusyairy Pangkas Abdullah dan calon Parti Bangsa Dayak Sarawak Baru (PBDS), Robert Saweng dalam usahanya mempertahankan kerusi Parlimen Kapit.

Uggah juga berkata, penubuhan Agensi Pembangunan Ulu Rajang (URDA) bukti jelas keprihatinan kerajaan GPS yang diterajui Premier Sarawak terhadap pembangunan di kawasan luar bandar.

Pada majlis itu, Uggah turut menyampaikan geran daripada Unit Untuk Agama Lain (UNIFOR) kepada pelbagai pertubuhan agama di bahagian itu.

See author's posts


Akademi Main Asal Dayak Bintulu berpotensi dalam pelancongan

BINTULU: Akademi Main Asal Dayak Bintulu mempunyai potensi cerah untuk dibangunkan sebagai salah satu inisiatif bagi menyumbang kepada industri pelancongan di daerah ini.

Ahli Dewan Undangan Negeri (ADUN) Samalaju, Majang Renggi berkata, menerusi akademi terbabit akan melahirkan ramai pelatih berbakat khususnya dalam kebudayaan kaum Dayak.

“Usaha sebegini adalah amat baik kerana penganjurannya terutama ngajat bukan sahaja untuk kebudayaan tetapi sebagai salah satu untuk kita saling mengenali antara satu sama lain yang membawa kepada perpaduan,” katanya.

Beliau berkata demikian pada Majlis Perasmian Penutupan Latihan Ngajat Siri Lapan, Pelatih Akademi Main Dayak Bintulu bertempat di Dewan Suarah Bintulu, semalam.

Seramai 64 pelatih berjaya menamatkan latihan ngajat mereka dari akademi terbabit.

Menurut Majang, Kerajaan Sarawak amat menggalakkan usaha seumpama itu untuk mengekalkan identiti dan kebudayaan sesebuah kaum di negeri ini.

“Kerajaan amat menggalakkan program seumpama ini kerana sesebuah bangsa bukan sahaja dikenali dari bahasa malah dapat diketahui dari sudut kebudayaannya,” katanya.

Sehubungan itu, Majang berharap pelatih yang telah tamat dari akademi itu juga dapat mengembangkan bakat bukan sahaja untuk dijadikan tontonan malah akan menjadi tenaga pengajar.

“Salah satu potensi besar yang dapat dilihat adalah apabila kebudayaan ini akan menjadi sumber pendapatan ekonomi sekiranya dimanfaatkan sepenuhnya.”

“Ramai yang datang ke Bintulu ini bukan sahaja untuk mencari rezeki malah ada juga yang ingin melihat kebudayaan dan adat asal penduduk di sini,” katanya.

Hadir sama Setiausaha Politik Kepada Ketua Menteri Sarawak iaitu Edwin Banta.

Turut diadakan majlis penyerahan sijil tamat latihan kepada pelatih Siri Lapan dari akademi berkenaan.

Oleh Ellie Edward

See author's posts


11 lelaki ditahan di Miri disyaki edar dadah

MIRI: Polis menahan 11 lelaki tempatan kerana disyaki terlibat dalam aktiviti pengedaran dadah dalam serbuan ke atas sebuah premis pusat hiburan tiga tingkat di sini, malam tadi.

Ketua Polis Daerah, Asisten Komisioner Alexson Naga Chabu berkata, serbuan itu dilakukan oleh sepasukan pegawai dan anggota polis dari Jabatan Siasatan Jenayah Nakotik IPK Sarawak sekitar jam 9.45 malam.

“Hasil serbuan itu menjumpai dan merampas 18 biji pil disyaki dadah jenis Erimin 5 seberat 5.10 gram, satu paket plastik lutsinar berisi 15 batang rokok berisi dedaun kering disyaki dadah jenis ganja seberat 16.70 gram.

“Turut ditemui satu bekas plastik bulat berpenutup bulat berisi serbuk putih disyaki dadah jenis ketamin seberat 44.80 gram dan satu bekas plastik bulat berpenutup merah yang didalamnya berisi serbuk campuran disyaki dadah jenis ekstasi seberat 362.00 gram.

“Jumlah rampasan adalah bernilai RM20,034.70,” katanya dalam satu kenyataan media di sini, hari ini.

Kesemua suspek telah direman selama tujuh hari dibawah Seksyen 39B Akta Dadah Berbahaya  1952.

Jika disabitkan kesalahan boleh dihukum gantung sampai mati atau  jika tidak dihukum mati, boleh dipenjara seumur hidup dan dikenakan sebatan tidak kurang 15 kali.

Alexson juga menasihati orang awam yang mempunyai maklumat mengenai aktiviti penyalahgunaan dadah untuk segera melaporkannya di balai polis berhampiran agar aktiviti ini dapat dibendung dan dibanteras bersama.

Oleh LIONG CHAI LING

See author's posts


Penduduk di Dalat berharap kekal zon bebas Covid-19

DALAT: Penduduk di sini berharap status daerah ini yang
dikategorikan di dalam Zon Hijau atau bebas kes positif Covid-19 akan
berkekalan.

“Alhamdulillah, Daerah Dalat
telah dikategorikan dalam Zon Hijau pandemik Covid-19 ini. Saya berharap ia
akan terus berstatus itu,” ujar Temenggong Hendi Suhai.

Selain Dalat, dia juga berharap
senario yang sama bagi Daerah Daro dan Tajung Manis yang juga disenaraikan di
dalam zon yang sama.

“Demikian juga, harapan kita
dengan Daerah Daro dan Tanjung Manis supaya terus mengekalkan status itu. Untuk
mengekalkan situasi yang baik ini, semua ahli komuniti setempat amat perlu
mematuhi perintah PKP dan arahan pihak berkuasa ‘Stay at home’ serta menjaga
kebersihan diri, kawasan rumah dengan sebaik mungkin,” katanya lagi.

Beliau juga mengharapkan keadaan
demikian juga akan berlaku kepada daerah lain di bahagian ini.

“Bagi daerah lain, sama-samalah
kita berdoa agar keadaan pandemik ini dapat dikawal dan dihapuskan sama sekali
dalam masa terdekat. Di samping itu, sama-samalah kita berdoa agar pandemik Covid-19
dapat dikawal dan dihapuskan di seluruh Sarawak khasnya dan Malaysia serta dunia
amnya. Rakyat dapat hidup sejahtera dan ekonomi sentiasa meningkat. Just
stay at home,” tambah Hendi lagi.

Sementara itu, Kr. Moon Ulan
Enal, mengucapkan kesyukuran dengan keadaan itu berdoa agar ia akan berkekalan
sehingga kes Covid-19 ini berakhir kelak.

“Saya ingin mengucapkan syabas
dan syukur. Kalau boleh kita kekalkan status hijau ini dan sentiasa mematuhi
arahan PKP dan juga berharap supaya warga Dalat sentiasa menjaga kebersihan
diri. Dan dalam masa yang sama, perketatkan kawalan untuk orang dari luar Daerah
Dalat dalam mengelakkan rantaian Covid-19. Juga diharapkan supaya warga Dalat
sentiasa menjaga kebersihan diri.” kata Kaunselor Majlis Daerah Dalat dan Mukah
(MDDM) ini.

Daerah Dalat, Daerah Daro dan Daerah Tanjung
Manis adalah di antara 26 daerah di negeri ini yang tersenarai dalam Zon Hijau.

See author's posts